fent | Soubenn ar geek\nDielloù evit fent\nPosted in Filmoù with tags bed ordinal, familh, fent, kevredigezh, mignoniezh, New York, XXIvet kantved on Mae 4, 2015 by geekezig\nAbaoe m’am boa lennet ur pennad blog diwar-benn Obvious Child e felle din e welet. Disoñjet ‘m oa un tamm perak pa ‘m eus kavet an DVD el levraoueg met e dapet ‘m eus diouzhtu.\nUr gomedienn eo Obvious Child. Heuliet e vez Donna, ur plac’h o tostaat eus 30 vloaz. Ober a ra stand-up en un davarn ingal. Kregiñ a ra ar film gant e vignon o reiñ he sac’h dezhi. Evit kenderc’hel, rener ar stal levrioù e lec’h ma labour a lâr dezhi emaint o vont da serriñ er mizioù o tont. N’eo ket gwall vrav ar vuhez eviti neuze. Tremen a ra un nozvezh gant ur paotr plijus hep soñjal e c’hoarvezfe tra-pe-dra ouzhpenn. Pezh a zo, un toullad sizhunvezhioù warlerc’h e tizolo eo dougerez. Divizout a ra neuze diforc’hañ met ne oar ket re penaos lârat an diviz-se d’an dud tro-dro dezhi.\nUr film fin eo Obvious Child. Fentus ha skañv eo gant ur bern (is)tudennoù dedennus ha prantadoù gwirheñvel. Prantadoù kreñv-tre a zo ivez (pa gomz ar merc’hed all diwar-benn diforc’hañ da skouer, pe er fin er glinikenn). Ral eo kaout filmoù ken gwir e pep keñver, e lec’h ma seblant an dud prederiañ evel ma ra forzh peseurt den, en ur chom memestra ur gomedienn romantel koant hag efedus. Ur sapre souezhadenn a guzulian d’an holl neuze!\nFilm sevenet gant Gillian Robespierre. Stadoù-Unanet Amerika, 2014, 1e23.\nPosted in Levrioù bannoù-treset with tags familh, fent, karantez, krennarded, labour, marv, mignoniezh, skolaj on Meurzh 16, 2015 by geekezig


Viedma - Wikipedia\nViedma (distaget [ˈbjeðma] e spagnoleg) zo ur gêr eus Arc'hantina ha kêr-benn proviñs Río Negro. Emañ e reter ar broviñs,un tregont kilometr bennak diouzh ar Mor Atlantel, war lez ar stêr Río Negro, a-dal da gêr Carmen de Patagones, a zo-hi e proviñs Buenos Aires. 52 789 a dud zo o chom e Viedma (2010).\nViedma ha Carmen de Patagones, gwelet eus an oabl\nAsambles gant Carmen de Patagones, a zo en tu all d’ar stêr, ez eo Viedma ar gêr goshañ savet gant Europiz e Patagonia. Krouet e voe gant Francisco de Biedma y Narváez, d’an 22 a viz Ebrel 1779. Ur c’hreñvlec’h kentañ a oa bet savet er su d’ar stêr, e Viedma eta, anvet Nuestra Señora del Carmen, met distrujet e voe goude un nebeud bloavezhioù. Ur c’hreñvlec’h all a voe savet en norzh d’ar stêr hag a badas kalz pelloc’h. En-dro dezhañ e kreskas kêr da gentañ hag en em astenn a reas en daou du d’ar Río Negro. En amzer-se ne rae an div gêr, a bep tu d’ar stêr, nemet unan, anvet Carmen de Patagones. Goude-se e voent dispartiet, gant ar stêr da harzoù. Ar gêr er su a zeuas da vezañ anvet Viedma ha kêr-benn Patagonia Arc'hantina e oa. Diwezhatoc’h, pa voe rannet Patagonia e meur a damm e teuas Viedma da vezañ kêr-benn Tiriad Río Negro.\nEr bloavezhioù 1980 e kinnigas ar prezidant Raúl Alfonsín kas kêr-benn Arc’hantina eus Buenos Aires da Viedma. Daoust ma voe votet a-du gant ar raktres-se gant Kambr Kannaded Arc'hantina e 1987, n’eas ket ar raktres war-raok goude-se, dre ma voe lakaet harz dezhañ gant ar prezidant Carlos Menem.\nAdtapet diwar « https://br.wikipedia.org/w/index.php?title=Viedma&oldid=1957589 »\nKemm diwezhañ d'an 15 C'hwe 2022 da 10:52\nKemmoù diwezhañ degaset d'ar bajenn-mañ d'an 15 C'hwe 2022, da 10:52.


Pajenn:Sales - Introduction d’ar Vuez devot.djvu/92 - Wikimammenn\nPajenn:Sales - Introduction d’ar Vuez devot.djvu/92\nment hon entendamant dious e inorançou, hac hor volontez diouz e affectionou direglet, evel an Oræson. An dour a venediction eo, pehini oc’h arrousi ar plant eus hon desirou-mad, a ra dezo dont da c’hlasvesi ha da vleunvi ; goualc’hi a ra hon ene diouz e imperfectionou hac e tisalter hor c’halon diouz e fassionou hac e inclinationou-fall.\n2. Hoguen dreist peb-tra e recommandàn deoc’h an Oræson mental ha cordial, ha particulieramant an hini a vez grêt var Buez ha Passion hor Salver ; oc’h e consideri alies dre ar veditation, e vezo carguet-oll hoc’h ene anezàn, e tescot en em gomporti eveldàn, hac e furmot hoc’h actionou diouz e re. En eo ar sclerigen eus ar bet : ennâ’ta, dreizàn hac evintàn eo e tleomp beza sclerreat hac illuminet : ar vezen a zesir eo dindan pehini e tleomp en em zisheaulia hac en em refresqui : ar feunteun beo a Jacob eo evit hor goualc’hi diouz hon oll lousdoni. Erfin ar vugale o clevet alies o mam o parlant outo, hac o c’hazouillat alies outi, a zesq alafin parlant eveldi ; ha ny o choum tost d’hor Salver dre ar veditation, hac o lacât evez ouz e gomsou, e actionou hac e affectionou, e resquimp moyenant e c’hraç desirout, lavaret hac ober eveldàn. Ret eo en em arreti eno, Philotee, ha credit dime ne ouffemp mont etrese Doue an Tad nemet\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/92&oldid=118358 »\nKemmoù diwezhañ degaset d'ar bajenn-mañ d'an 7 Eos 2018, da 13:26.


Ar gouelioù etrekeltiek hag ar brezhoneg : gortoz pell... : rezore\n« Saint Zidane, tapez pour nous ! | Page d'accueil | Le gaélique langue européenne en 2007 »\nAr gouelioù etrekeltiek hag ar brezhoneg : gortoz pell...\nJean-Pierre Pichard zo e penn ar Gouelioù etrekeltiek dalc’het bep hañv en Oriant. An daouzeg a Viz Eost paseet (2005) hennezh n’eus lâret traoù souezhus awalc’h evit displegiñ perak emañ ken truek ha truezhus stad ar brezhoneg e-pad ar festoù bras-se. N’eus nemet un nebeut panelloù divyezheg (brezhoneg-galleg) pe get yezhoù evel ar saozneg hag an italianeg. Klevet vez brezhoneg kanet, eurus awalc’h; ha bez zo tud a gomz brezhoneg e stalioù zo; abadennoù skingomz e brezhoneg (Radio Bro Gwened, Frans Bleu Breizh Isel...), un nebeut... Met, mod all, n’eus ket kalz dañvez evit magiñ ar vrezhonegerion...Un nebeut arvestoù zo bet kinniget e brezhoneg, e 2005, evel Nolwenn Korbell. Met tud all o doa savet pladennoù nevez e 2005 evel Kristen Nikolas, Louis-Jacques Suignard, Erik Marchand, hag all. Ha n’int ket bet klewet e pad ar Fil e 2005 (nag e 2006 hervez ar pezh m’eus gwellet war ar program). Un deiz bennak, marteze. Hervez an aotrou Pichard, mankout a rahe traoù nevez, arzourion nevez, e Breizh. Tud a c’hellehe mont war lerc’h Stivell pe Servat. D’am sonj me, tud nevez zo, met n’int ket kouviet d’ar gouelioù etrekeltiek. Marteze, ur wezh daet da vout brudet bras e vint kouviet. Araok, dezhe d’en em zibrouilh...\nBrezhonegerion : klemm e lec'h sevel traoù ?\nAle deomp en dro d’ar brezhoneg ha d’ar pezh lâret get an aotrou Pichard. Hervez ar paotr se, ar re a stourm evit ar brezhoneg a vez tud a glemm re alies e lec’h sevel traoù. “A du on, eme an aotrou Pichard, evit reiñ ur blas d’ar brezhoneg er Gouelioù etrekeltiek met n’heller gortoz razh an traoù ganeomp. Dezhe (d'ar vrezhonegerion) da ginnig deomp traoù evit lakaat ar brezhoneg da vout dedennus hag interessus e-pad ar Gouelioù”. Souezhet on bet e lenn ar pezh lâret get an aotrou Pichard memestra. An den se n’en em laka ket e mezk an tud a zifenn ar brezhoneg. Penn rener ar Gouelioù etrekeltiek n’eo ket un stourmer evit ar brezhoneg ! Bizhoazh kement all ! Ma ne vez ket sikouret hor yezh kelteg get tud evel se, get piv ‘vo difennet anezhi ? Ha petra a dalv “Gouelioù etrekeltiek” mard n’int ket savet ar festoù se evit skoazeliñ ar yezhoù hag ar sevenadurioù bev, poblek ha keltiek a-vremañ ? Gwelloc’h vehe dezhe chanch o anv, pe chanch o doare d’ober...\nE 2004 an Akadia oa bet kouviet. Strolladoù sonerezh ha dans o doa kinniget arvestoù a feson. An Akadianed a stourm evit o yezh, ar galleg, abaoe 300 vloaz. Abaoe ugent vloaz ar C’hanada n’eus lakaet div yezh ofisiel barzh he vonreizh get div yezh ofisiel, ar saozneg hag ar galleg... Hag an Amerindianed a c’hell kelenn o bugale en o yezhoù a orin get unan ag ar yezhoù ofisiel. Penaos vez dalc’het an traoù du-hont get kement-se a yezhoù ? Kouvieiñ an Akadianed a c’hellehe bout un digarez da ziskouezh an traoù-se deomp, amañ, e Frans, e lec’h ma n’eus nemet ur yezh ofisiel... Ha penaos eo an traoù en Aostralia, get ar yezhoù aborijened ? Netra, tabut, kollok, prezegenn ebet war an tem se e 2004, nag e 2005*, nag e... 2006 ? Mechal mard ar Gouelioù etrekelteg a c'hell sonjal pelloc’h ag o c’hiltoù ?\nAr brezhoneg n'eus afer bout sikouret\nAmañ, e Breizh, e vez komzet c’hoazh brezhoneg. Get ouzhpenn ur million den e veze komzet kant vloaz zo; get war dro 250.000 bremañ... Youll ar stad Bro C’hall oa skarzhein ha flastriñ ar brezhoneg hag ar yezhoù all komzet e Frans. Chanch a ra an traoù tamm ha tamm. Skolioù ha mediaoù zo, bet savet get tud ne reont ket nemet klemm anezhe. Met afer zo a dud, ag argant, a vruderezh... Ar Gouelioù etrekelteg 'doa sinet Karta Ya d'ar brezhoneg (e 2004 ma m'eus sonj mat; ha pas e-mesk ar re kentañ !); met netra nevez war lerc'h ar sinadeg.\nUr bern kevredigezhioù zo bet savet evit ar brezhoneg, evit lakaat hor yezh da chom bev ha da vonet araok. Sonourioñ ha dansourioñ zo deuet e-barzh. Komprenet o deus, ar re se, penaos emañ sevenadur Breizh en arvar bras ma yahe ar brezhoneg da goll. Hag an aotrou Pichard, rener ar Gouelioù etrekelteg, petra n’eus komprenet hennezh ? "Gortoz a ra kinnigoù". Gortoz pell, met gortoz gwell ?\n* Div brezegenn oa bet e 2005 a-fed ar brezhoneg, memestra, get Albert Bocher ha Fañch Broudig, met bruderezh ebet barzh ar programmoù; en Oriant e oan an deiz-se ha goulennet m'boa get aozourion emen e oa kinniget ar prezegennoù-se, ne ouient ket.\n18:50 Publié dans Breizh/Bretagne, Brezhoneg/Langue bretonne | Lien permanent | Commentaires (1) | Tags : Breizh, brezhoneg, Festiva interceltique\nLennet em boa ho pilhed diwar-benn Pichard warlene. Setu graet em eus ma soñj tremen hep goulenn digant ma mignoned aozerien an devezhioù Paris-Breton lakaat panelloù divyezhek e pep lec'h. Met laouen e oant bet reiñ bod d'an danvez brezhoneg am boa degaset : filmoù en abadenn ar film, ur stal levrioù e saloñs al levr, prezeger en daol-grenn ... Lakaet o doa e divyezhek ar pezh a blije dezho o-unan, a-benn diskouezh e oa tomm o c'halon ... pe get, d'ur yezh ... n'anavezont ket evit gwir.\nMet anzav a ran em eus merzet un tamm disfiziañs ha dispriz e-keñver bed ar vrezhonegerien. Ne vern evidon. Met un tamm sklaerijenn war ar gudenn-se a vefe mat marteze. Tri ved zo evit doare : galleg, brezhoneg, divyezhek.\nA-benn ar fin ne oa ket bet dedennet kement a dud hag a oa gortozet er gouel galleg. Setu deuet-mat e oa bet an nebeud ac'hanomp !\nÉcrit par : yann | 13/08/2006


Neustria | Becedia\nNeustria a veze graet eus rouantelezh frank ar gwalarn, bevennet gant al Liger er su ha gant ar Schelde pe ar Samara er biz, da vare ar Verovegiz. Broioù Naoned ha Roazhon a oa perzh anezhi. Kemeret he doa Neustria lec’h rouantelezh galian-roman Syagrius bet sujet gant Klodowig e 486. Pa varvas e vab Kloter 1añ e 561 e voe rannet e rouantelezh (Regnum Francorum) etre e bevar mab. Gant Chilperig 1añ ez eas un tiriad a voe graet Neustria anezhañ. Aostrazia er biz, Bourgondia er gevred hag Akwitania er mervent a oa an teir rouantelezh vras all. Reuz a savas etre Neustria hag Aostrazia. Renet e voe Neustria gant meur a roue, Kloter II ha Thierry III en o zouez betek diwezh ar VIIvet kantved pa dapas penntierned Aostrazia dont da vezañ mistri warni.\nDa vare ar Garolegiz ne oa ket Neustria ur rouantelezh anezhi ken. Hec’h anv avat a chomas ha pa ne dalveze ket pelloc’h evit an tiriad a oa etre ar Saena hag al Liger. En VIIIvet kantved, goude alouberezh Gwened gant Pepin Verr e 753, e voe savet marzoù Breizh e korng Neustria da dalañ ouzh arsailhoù ar Vretoned. Roland e oa brudetañ prefed marzoù - pe markiz – Breizh ha pa oant peurliesañ dindan veli tiegezh frank ar Widonided, konted Naoned anezhe.\nE-kerzh eil hanterenn an IXvet kantved e voe gounezet ul lodenn vat eus korng Neustria gant ar Vretoned. Evit ar Skaniz en em staljont e norzh Neustria a zeuio da vezañ Normandi. Paket e gwask an durkez e rankas rouaned ar Franked sevel daou varz a Neustria, unan a-enep an Normaned hag egile a-enep ar Vretoned. Berengar, tad-kozh Yuzhael Berengar kont Roazhon, harp pennañ Alan Varvek er brezel evit adc’hounit Breizh, an hini oa bet penntiern diwezhañ marzoù Normandi. Gant ar Robertiz, hendadoù ar Gapesianiz e voe dalc’het marzoù Neustria a-enep Breizh.\nGuillotel Hubert, « Une autre marche de Neustrie », e Onomastique et Parenté dans l'Occident médiéval, Oxford, Linacre College, Unit for Prosopographical Research, dastumad « Prosopographica et Genealogica / 3 », 2000, 310 p., p. 7-13


Ur pezh-c’hoari savet 2016 e brezhoneg, kembraeg, galleg ha Kreoleg\nLeurenniñ: Sara Lloyd, Thomas Cloarec\nSkrivet gant:Aziliz Bourgès, Owen Martell\nDramaturgiezh: Sian Summers, Armel Veilhan\nGant: Lleuwen Steffan, Loeiza Beauvir , Rhian Morgan, Mai Lincoln, Steeve Brudey, Dyfan Roberts\nLeurennaozañ a gwiskamantoù: Nadège Renard\nSonerezh: Steve Shehan\nGouleier: Ceri James\nKrouiñ ar video: Louise Rhoades-Brown\nEnklaskoù war ar video: Ian Biscoe\nPoltridi ha graferezh (Bro Gembre) : Kirsten McTernan\nGraferezh (Breizh): Owen Poho\nRenerezh teknikel: Angharad Davies\nRenerezh hollek: Gareth Roberts\nRenerez al leurenn ha teknikourez war ar gouleier (Breizh): Sabine Hulin\nTeknikour war ar son: Gwenole Peaudecerf\nMerañ Sibrwd: Erin Maddocks\nEil renerez al leurenn: Caryl McQuilling\nMerañ ar video (Bro Gembre): Ben Stimpson\nMerañ ar video (Breizh): Loic Le Cadre\nE karg deus ar gwiskamantoù: Erin Maddocks\nProduiñ : Maiwenn Le Nedellec, Carys Ifan, Rhian Davies\nSkignañ: Fflur Thomas, Manon Riouat\nMerañ ar produiñ: Angharad Leefe, Tony Foricheur\nKenurzhierez, skoazellerez war ar produiñ : Stéphanie Coquillon\nKehentiñ: Lowri Johnston, Manon Riouat\nKarget a ziorren: Manon Riouat\nGant an hiraezh eo dalc'het Mair dibaoe m'eo distroet deus un obidoù familh e Bro-Gembre. Kaoz 'z eus bet eno da werzhañ ti-feurm ar re gozh. War chouk ar gembreadez ez eo kouezhet bec'h ar girriegezh ha moustr an amzer dremenet.\nA-greiz-holl ez en em gav pell deus he buhez, pell diouti he-unan.\nA-greiz-holl e teu un amezeg sichant da ginnig ur prof iskiz dezhi, 'vel un ofrant...\nUr grouadenn etrevroadel savet e-korf pevar bloaz kenlabour etre Teatr Piba ha Teatr Genedlaeldol Cymru(C’hoariva Broadel Bro Gembre) an hini eo.\nUr pezh-c’hoari liesyezhek e brezhoneg, kembraeg, galleg ha kreoleg.\nUstitloù a zo e brezhoneg hag heñchet eo ar re a c'houlenn gant ur vouez mouskomzet e galleg.\nPezh c'hoari digor d'an holl adalek 13 vloaz\nDegemeret e ti-annez gant : Theatr Genedlaethol Cymru (Carmarthen, Wales), Arvorik (Lesneven), Chapel Dérézo (Brest), Ti ar C'hoariva (Brest), The Performance Centre Skol-Veur Falmouth (Cornwall, R-U), Aberystwyth Arts Centre (Wales).\nGant souten : Rannvro Breizh, la DRAC-Breizh, Ministrerezh ar sevenadur hag ar c'hehentiñ, CNC DICRéAM , Spedidam, ADAMI, L’Institut français / Rannvro Breizh, Kuzul Meur Penn ar Bed, Ti ar C'hoariva Brest, Kêr Lesneven. Soutenet war ar skignañ gant Spectacle vivant en Bretagne.


Kirus II - Wikipedia\nKirus II, ganet e 576 pe 590 KJK — marvet eo e miz Eost, a oa impalaer Pers, a glote gant Iran a vremañ. Gantañ eo e voe krouet impalaeriezh an Akemenided a gemeras lec'h an impalariezh vedat. Diskenn a ra eus tierniezh an Akemenided\nKirus II "ar Meur".\nEn henberseg e veze graet Kūruš anezhañ, hag e perseg a-vremañ: کوروش بزرگ, / Kurosh-e Bozorg).\nAnvet eo Kuresh e troidigezh an Testamant Kentañ gant Pêr ar Gall ha Job Lec'hvien. \nImpalaeriezh Kirus II\nEn e amzer e voe aloubet broioù muioc'h eget biskoazh en e raok. Sujañ a reas ar Veded da gentañ, rouantelezh Lidia ha keodeded hellazek Ionia goude, ha neuze impalaeriezh Babilon, a oa enni Mezopotamia, Siria, keodedoù fenikia ha Judea.\n↑ Troidigezh An Tour-Tan, levrenn 4, Levr Ezra, p 341\nAdtapet diwar « https://br.wikipedia.org/w/index.php?title=Kirus_II&oldid=1747797 »\nDernière modification le 6 Mae 2017, à 13:01\nKemmoù diwezhañ degaset d'ar bajenn-mañ d'an 6 Mae 2017, da 13:01.


Pajenn:Pompery - Quelennou var labour pe gonnidegues an douar, 1851.djvu/180 - Wikimammenn\nPajenn:Pompery - Quelennou var labour pe gonnidegues an douar, 1851.djvu/180\navoalc’h loënnet eguissé zo en doaré nem larda buan ha dimizus ; mes tamal a reer dezhô ez int fal dal labour ; eun dra dieaz a véfé domni ; abalamour a c’houlennomp labour gât an eugennet barz hô rei dar c’higuer ; mes an tamal-zé é reer ré abred matrézé ; an anaoudegues doc’h an dra-zé ned eoquet gred avoalc’h c’hoas ; ar greden-zé ned eoquet bet roed da vir dré gouiégues, ac ellomp credi ez eo eur gaou, rac an terer anter-gouen hon eus er vreiz, zo crê ha nerzus dreist-ol.\nEvit lavarout a ber comzou ar pez a zo bet discoëzet kent, é gav din eller credi evit guir : 1° an tiec dister, pa né deus nac arc’han na boët, é vezo fur en oc’h derc’hel é ouen, evit é guellead é-unan, dré gresqui ada bevanz ha mirout ar guella loënnet da ouenna ; 2° goal chançus eo clasq guellaat hor ouen-ni dre tirvi divroet, quemmeret eb squiant ; 3° red eo gouzoud ober ar c’hemmesq-zé gât eves, squiant ha kendalc’h, en oc’h divoal ober en eur c’hiz brel, ispicial diguemmérout peb eil tro, evit guellad ar ouen, meur a loën disenvel an neil doc’h éguilé. Ar c’hemmesq gât ar ouen durham vizé ar buâna tu da vellad hon ini ; mes neus nemet ar c’hiz guellad ar ouen gâti e-unan ac al beza digueméret gât an darn vrassa deus ar gonnideien douar ; ober a re gostatoc’h ar guellidigues, mes talvloudus ha dimizus eo. Goassa zo, hor\nAdtapet diwar « https://br.wikisource.org/w/index.php?title=Pajenn:Pompery_-_Quelennou_var_labour_pe_gonnidegues_an_douar,_1851.djvu/180&oldid=141388 »


Pajenn:Morvan - Buez ar Zent, 1894.djvu/886 - Wikimammenn\nPajenn:Morvan - Buez ar Zent, 1894.djvu/886\nraz enn eur gomz euz a Dhomas : « — Penaoz ne c’hellfenn-me ket erfin kaout peoc’h dioc’h ar belek-se ? »\nAr c’homzou-ma n’ez ejont ket gant ann avel, ha pevar dijentil fallakr, o veza ho c’hlevet, a gredaz dioc’htu e rajent plijadur d’ar roue o lamet he vuez digant ann arc’heskop kalounek. Setu hi eta da Gantorberi gant ar zonj-se enn ho spered. Pa errujont, edo poent gousperou, hag ar Zant a ioa enn iliz. Ar pevar muntrer a ieaz di rak ehun, hag a c’houlennaz : « — E pe leac’h ema ann treitour ? » Den ne respounte grik. « — E peleac’h ema ann arc’heskop ? » eme ar vuntrerien adarre. Ar vech-ma, Thomas a respountaz : « — Me eo ann arc’heskop, mes evit treitour avad ne d-ounn ket. »\nNeuze ar Zant en em lakeaz var bennou he zaoulin, ha goude beza great, evithan he-unan hag evit he eskopti, eur bedennik da Zoue, d’ar Verc’hez, da zant Denis ha d’ar batrouned all euz ar vro, ec’h astennaz he c’houzoug d’he vourrevien heb aoun ebed, hag ar re-ma a faoutaz he benn outhan dre’nn hanter gant ho zabrinier pe ho c’hlezeier. He verzerenti a erruaz d’ann 29 a viz kerzu euz ar bloaz 1170.\nAr bed katholik a reaz eur skrijadenn a horrol pa glevaz ar c’helou-ze. Ar roue Herri he-unan a jomaz tri devez heb dibri nag eva, kouls lavaret, hag a ziskouezaz kaout eur c’heuz guirion d’ar gomz en doa lavaret re vuhan ha dre zrouk, hag a ioa bet kaoz euz a varo ann arc’heskop. Ober a reaz ive eur binijenn galet oc’h anzao dirak ann holl en devoa pec’hed o klask kaout digant Thomas eunn dra kountrol da viriou ann Iliz.\nAr zant-ma, goude beza bet ker karet, ken istimet, ker respetet gant he roue, a deuaz da veza kaseat ganthan enn eunn taol kount, ha kemeret evit he vrasa enebour. Setu aze petra eo mignounach ar bed, eur vignounach edro evel ann avel ha bresk evel eur goloenn. Ah ! enn han’ Doue, ne gountit ket var ar vignounach-se, mes klaskit dreist peb tra mignounach Jezuz ; rak n’euz nemed houma hag a ve stard ha paduz.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/886&oldid=138140 »


Pajenn:Instructioneu santel ar er gurionnéeu principal ag er religion, 1790.djvu/463 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/463\nhunan n’en domb capabl de nitra eit hur salvedigueah. Ne ouhèmb quet hur bout pas memb ur chonge mat, é-mé S. Paul : mæs ol er péh e eèllamb, e za demb a Zoué. Rac-ce é larai er Roué santel David : Eid-on-mé me zou peur ha miserabl, men Doué secourét mé. Doué e ra sur mar a hræce hemb n’ou goulènnér ; mæs bout-ç’ou hilleih n’en dint reit meit d’er-ré ou goulèn, èl mei, revè S. Augustin, er græce a berseverance. Goulènnamb er græce-ze drès er-ré-ral. Ne hoès quet receuèt, é-mé S. Jâq, rac ne hoès quet goulènnét, pé rac ne hoès quet goulènnét èl ma faut. Er bedèn e zou er moyand d’hur boud er græceu hemb péré ne rehèmb quet hur salvedigueah. Réd-è enta pedein.\nJesus-Chrouist en dès ehue ordrénét temb pedein. Réd-è, é-m’ean, perpet pedein hemb scùéhein. Ean en dès reit temb hoah en exampl a guemènt-ce, a pe hum dènnai ar lein er Manné, ha ma passai en noz é pedein.\nRéd-è pedein é spécial : 1.° De vitin a pe sàuér ha de noz a pe yèr de gousquèt : hac er-ré ne brezant quet pedein ahoèl d’er hourceu-ze, e vihue èl tud hemb Fé, hemb Lezèn ha hemb Religion. En dud n’ou dès quet sourci a obér d’er-ré-zou idan ou berh, larèt ou fedènneu de noz ha de vitin, e vanq de unan ag en deværieu principal a Grechéneah.\n2.° A pe gommancér un dra vras-benac eit gloër en Eutru-Doué, pé ma hum gav\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/463&oldid=129029 »


Bolchevik - Wikipedia\nUn emvod eus ar strollad bolchevik. Emañ Lenin war an tu dehou\nGraet e vez Bolcheviked (unander: Bolchevik; rusianeg большевики, (unander) большевик, distaget: [bəlʲʂᵻˈvʲik], deveret diouzh bol'shinstvo, "muiañ niver") eus ar rann eus ar strollad marksour Strollad Sokial Demokratel Labourerien Rusia (SSDLR), renet gant Lenin, a zispartias diouzh ar rann Menchevik (eus men'shinstvo, "bihan niver"). C'hoarvezout a reas an disrann-se e-kerzh an Eil Kendalc'h e 1903, ha dont a rejont da vezañ dizalc'h e 1912. Da heul Dispac'h 1917 e teujont da vezañ e penn ar galloud gant Dispac'h miz Here en anv ar soviedoù. Er bloaz 1922 e teuas ar strollad da vezañ Strollad Komunour an Unaniezh Soviedel.\nAr Volcheviked, krouet gant Vladimir Lenin hag Alexander Bogdanov, a oa e 1905 un aozadur galloudus gant un diaz kreñv a labourerien renet gant ur hierarkiezh demokratel kreizennet. An izili en em wele evel begenn ar reveulzi a oa da zont evit klas al labourerien e Rusia. An doareoù d'ober hag o mennozhioù a vez graet bolchevouriezh anezho.\nTaolenn 1920 gant Boris Kustodiev anvet "Bolchevik"\nAn div luskad a oa anvet da zigentañ "kreñv" (harperien Lenin) ha "sioul" (harperien Martov). Gant an amzer o redek e voe kemmet an anvioù "Bolcheviked" ha "Mencheviked", a-ziwar ar rusiange "bolshinstvo" (muiañ niver) ha "menshinstvo" (bihan niver).\nEus un tu all, harperien Martov a c'hounez ar vot war kudenn an emezeliñ er strollad. Ne oa ket bet eus un tu sklaer na gant Lenin na gant Martov. E-pad ar c'hendalc'h e oa bet kannaded o skampañ kuit ha reoù all o cheñch tu meur a wech. E fin ar c'hendalc'h e oa bet rannet sklaer an traoù etre div luskad\nAdalek 1907, er yezh saoznek e vez pennadoù oc'h ober gant ar ger "Maximalist" evit "Bolchevik" ha "Minimalist" evit "Menchevik", ar pezh na oa ket sklaer rak bez e oa ul luskad "Maximalist" e-touezh ar Strollad Reveulzier Sokialour e 1904–06 (hag a savas e 1906 un unvaniñ anvet Unvanidigezh ar Sokialourien-Reveulzierien uhelañ).\nKeidenn oad izili ar strollad a zo yaouank. E 1907, 22% eus ar volcheviked a zo dindan 20 vloaz, 37% a zo etre 20–24 ha 16% a oa etre 25 ha 29. E 1905, 62% eus an izili a oa labourerien ar greanterezh (3% eus hollad poblañs 1897. 22% eus ar volcheviked a oa noblañsoù (1.7% eus hollad ar boblañs), 38% a oa peizanted hep douar perc'hennet. Evit ar Mencheviked e oa 19% ha 26% peizanted doare-se. E 1907, 78.3% eus ar volcheviked a oa rusianed ha 10% a oa yuzevien (34% hag 20% evit ar re Mencheviked). En holl e oa 8400 ezel e 1905, 13 000 e 1906 ha 46 100 e 1907 (8400, 18 000, 38 200 evit ar Mencheviked). E 1910, an div luskad kemmesket o devoa nebeutoc'h evit 10000 ezel en holl.\nPenn-kentañ reveulzi 1905[kemmañ | kemmañ ar vammenn]\nAn div luskad a oa mesk-divesk e 1903–04 kalz izili a yae eus un tu ha distreiñ d'an tu all. Krouer ar varksouriezh rusian Georgy Plekhanov, a oa harper da Vladimir Lenin ha d'ar volcheviked, a oa aet eus e du e 1904.\nAdtapet diwar « https://br.wikipedia.org/w/index.php?title=Bolchevik&oldid=1966755 »\nKemmoù diwezhañ degaset d'ar bajenn-mañ d'an 18 C'hwe 2022, da 11:12.


Kevredigezh Kembre-Breizh: Kas Relegoù Maoried en-dro d'o bro\nKas Relegoù Maoried en-dro d'o bro\nD’al lun 23 a viz Du, 2009, e vo dalc’het ul lid prevez e Kerdiz a-benn prientiñ da gas en-dro da Zeland Nevez relegoù Maoried hag a zo bet betek bremañ en un dastumadenn e Mirdi Broadel Kembre. Da Virdi Zeland Nevez e Wellington, Te Papa Tongarewa, e vint kaset.\n‘Ar wech kentañ eo d’ar mirdi ober seurt tra, ‘ eme vMichael Houlihan, Rener ar Mirdi Broadel, ‘met spi hon eus e c’hallimp kenlabourat gant tud all en dazont.’\nHervez an aotrou Te Herekiekie Herewini, eus ar mirdi e Zeland Nevez, ez eo a bouez da Vaoried e vefe distroet relegoù o hendadoù, ma vint azaouezet c’hoazh ha ma c’hallor lakaat termen war an drougoberoù gwechall.\nAbaoe miz Mae 2004 ez eo deuet ar Mirdi Te Papa da lakaat tammoù relegoù (koiwi tangata) da vezañ adkaset eus eizh bro. Daskoret ez eus bet tost da 149 a dammoù relegoù hag a bennoù warno bep a vaskl balzamet (toi moko).\ntagioù Kerdiz, Maoried, Zeland Nevez


EBSSA - Wikipedia\n(Adkaset eus INSEE)\nEnsavadur Broadel ar Stadegoù hag ar Studi Armerzhel\n(Institut national de la statistique et des études économiques)\n27 a viz Ebrel 1946\n18, boulevard Adolphe-Pinard\nMinistrerezh an Armerzh, an Arc'hant hag ar Greanterezh\nEnsavadur Broadel ar Stadegoù hag ar Studi Armerzhel (EBSSA) eo ensavadur stadel stadegoù Bro-C'hall. Institut national de la statistique et des études économiques (INSEE), eo an anv orin hag ofisiel gallek. E Pariz emañ ar sez.\nKrouet eo bet d'ar 27 a viz Ebrel 1946. Karget eo da broduiñ, da zielfennañ ha da zasparzh ar stadegoù ofisiel e Bro-Chall : emdroadur an demografiezh broadel, an dilabour hag all. Stag eo ouzh Ministrerezh an Armerzh, an Arc'hant hag ar Greanterezh (Ministère de l'Économie, des Finances et de l'Industriel / MINEFI). Dre ma 'z eo un ensavadur ez eo dizalc'h eus ar gouarnamant gall, gwarezet eo gant al lezenn. Abaoe Meurzh 2012 ez eo Jean-Luc Tavernier ar rener.\nAdtapet diwar « https://br.wikipedia.org/w/index.php?title=EBSSA&oldid=1809279 »\nEnsavadurioù stadel Bro-C'hall\nKemmoù diwezhañ degaset d'ar bajenn-mañ d'an 26 Her 2018, da 07:35.


blog breiz atao fansub - Sevenadur Azia displeget en Brezhoneg.\nKanaouenn digoradur an heulienn Fairy Tail Fairy Tail - OP1 - Snow fairy by FUNKIST envoyé par Saeba56. - Futurs lauréats du Sundance.\nRouanez ar forbanned Laouen eo embannadurioù an amzer o kinnig deoc’h ar manga kentañ e brezhoneg. Ul levr dibar eo pa’z eo ar manga kentañ bet lakaet e unan eus yezhoù rannvroel Frañs. Rouanez ar forbanned eo al levrenn gentañ eus The Celestial Zone....\nSonerezh azia Ur re nebeut a dud a oar ez eo Jackie Chan, an aktour mil anavezet, ur c'haner war ar memes tro! Setu amañ un danvez video evit kaout un tanvañ d'eus e mouezh...Adal ar film Thunderbolt, ar ganaouenn pennañ ez eo hi.\nAzia, dreist holl Japan ha China a vez kavet eno sonerien klasel d'eus ar c'hentañ. Amañ da skouer Midori Goto a vez ouzh ar violoñs o c'hoari an abadenn evit ar violoñs gant Tchaikovsky. Tu zo da gavout aes ur video memes mod d'eus un abadenn klasel...


Kaozeal:Rothenburg ob der Tauber - Wikipedia\nKaozeal:Rothenburg ob der Tauber\nAn Dauber pe an Tauber ?[kemmañ ar vammenn]\nBenel eo an anv Tauber kement ha taol – die Tauber a vez graet eus ar stêr-se. Taol–>an daol // Tauber–>an Dauber. Katolik Breizh 29 Mez 2010 da 22:33 (UTC)\nUr gudenn diaes hag a vo laosket etre daouarn hon merourien fur eta. Bianchi-Bihan 29 Mez 2010 da 23:18 (UTC)\nTrugarez evit ho respont, met perak e livirit ez eo an dra-se ur gudenn ziaes ? Ne welan ket pelec'h emañ ar gudenn. Katolik Breizh 30 Mez 2010 da 08:29 (UTC)\nN'on ket sur e talvez reolennoù an alamaneg pe ar galleg, pe ar spagnoleg, e brezhoneg: la coca cola, ar c'hoka-kola, la Garonne, ar Garona, hag all. Bianchi-Bihan 30 Mez 2010 da 10:09 (UTC)\nNa me. Evit ar poent n'eo ket evel-se emañ an traoù e pennadoù ar stêrioù-mañ : Mur (stêr) (die Mur/ar Mur), Marne (stêr) (la Marne/ar Marne)... Heñvel e tlefe bezañ evit ar stêr Tauber. --Llydawr 30 Mez 2010 da 10:25 (UTC)\nYa, e brezhoneg eo gourel an holl stêrioù, war a seblant, hag ar re n'emaint ket e Breizh zoken. Holl stêrioù Breizh a hañval bout gourel, da nebeutañ. Siwazh, n'em-eus gallet kavout reolenn ebet a seurt-mañ em levrioù-yezhadur. --Katolik Breizh 30 Mez 2010 da 15:38 (UTC)\nPetra emañ ar verourion oc'h ober ? O kousket emaint pe war ehanoù int ? --Katolik Breizh 5 Gou 2010 da 15:54 (UTC)\nPenaos e c'heller skrivañ d'ar verourion ? --Katolik Breizh 5 Gou 2010 da 16:27 (UTC)\nPetra 'fell dit ober ent-resis? Mard eo evit kaozeal diwar-benn ar pennad hepken e c'hallez kaozeal amañ. A-hend-all emañ ar bajenn-mañ .--Trec'hlid mitonet 6 Gou 2010 da 10:15 (UTC)\nTrugarez, fell din goulenn ouzh ar verourion hon skoazellañ da zont a-benn d'ar gudenn-mañ erziwezh.--Katolik Breizh 6 Gou 2010 da 11:59 (UTC)\nNe welan ket pelec'h emañ ar gudenn, evel m'eo bet lavaret ne vo ket lakaet reolennoù an alamaneg da dalvezout e brezhoneg, neuze Tauber, an Tauber. --Ex-Smith 6 Gou 2010 da 13:07 (UTC)\nYa, met pe reolenn ar yezhadur brezhoneg a dalv amañ ? N'eus ket ur reolenn-yezhadur diwar-benn anvioù ar stêrioù ? Hag-eñ ez eo gourel holl stêrioù ar bed e brezhoneg ? --Katolik Breizh 6 Gou 2010 da 16:21 (UTC)\nHervezon e talv reolennoù ar brezhoneg evit an holl c'herioù lakaet e brezhoneg, en ur frazenn vrezhonek. Adalek ma lakaer Tauber en ur frazenn vrezhonek n'emañ ket en alamaneg ken: ar Montaña de Santander. Bianchi-Bihan 6 Gou 2010 da 17:25 (UTC)\nA-du-krenn on ganeoc'h e talv reolennoù ar brezhoneg evit an holl c'herioù a vez graet ganto e brezhoneg, met hag-eñ ez eus ur reolenn-yezhadur diwar-benn reizh (jener) an anvioù-stêrioù e brezhoneg ? Hag-eñ ez eo gourel holl stêrioù e brezhoneg ? N'eo ket ar menezioù eo e vezer o komz diwar o fenn, met ar stêrioù. --Katolik Breizh 6 Gou 2010 da 22:10 (UTC)\nKoll amzer[kemmañ ar vammenn]\nAdlennet em eus ar bajennad, ha setu pezh a welan:\nRothenburg ob der Tauber, gant der,\nar frazenn-mañ gant hor mignon ""Katolik Breizh": die Tauber a vez graet eus ar stêr-se.\nMe gav ur si tu bennak. Bianchi-Bihan 6 Gou 2010 da 17:30 (UTC)\nDie a zeu da vezañ der goude ob (troadur dativ) en degouezh emaomp o plediñ gantañ. A-hend-all : ya, anat eo emaomp o koll amzer. Kinnig a rafen a-walc'h da Gatolik Breizh astenn ar pennad.--Ex-Smith 6 Gou 2010 da 17:44 (UTC)\nTrugarez eus ar gentel alamanek. Ezhomm anezhi a oa. Bianchi-Bihan 6 Gou 2010 da 17:59 (UTC)\nTrugarez, "ob der Tauber" = oberhalb der Tauber, tro-da-biv. Ex-Smith, astenn a rin ar pennad-mañ, met talvoudus eo ar gaozeadenn-mañ evelato. Spi a zo ganin e teuy ur merour a anavez reolennoù-yezhadur diwar-benn reizh an anvioù-stêrioù e brezhoneg, hag-eñ ez eo gourel an holl stêrioù gwitibunan pe hag-eñ ez eus lod anezho a zo benel. Ur goulenn yezhadurel plaen eo a savan-me. Ne fell ket din ho porodiñ, ranell on nemetken. --Katolik Breizh 6 Gou 2010 da 23:24 (UTC)\nMa ne vije ket primoc'h lod merourien da damall alioù ar re all e respontfen a-walc'h un draig bennak. Met ne fell ket din ober o labour, neuze kerzh da c'houlenn diganto en davarn 'ta: Wikipedia:Kumuniezh/An davarn. Chañs vat. Bianchi-Bihan 6 Gou 2010 da 23:40 (UTC)\nTrugarez vras, va mignon "Bianchi Bihan". Mont a rin di. --Katolik Breizh 7 Gou 2010 da 01:13 (UTC)\nNe welan ket perak 'ta vefe ezhomm eus merourien. N'eo ket mod-se e vez graet evit respont d'ar goulennoù, hag evit diskoulmañ kudennoù Wikipedia. N'eo ket labour ur merour respont d'ar goulenn (nemet ma oar evel-just) muioc'h evit un implijer all, n'emañ ket ar wirionez gantañ, nag an holl ouiziegezhioù. Gant ar gumuniezh eo e vez ar galloud, evit respont hag evit dibab. Roll ar merour a zo hepken aozañ an traoù, ober ul labour frammañ, hag evezhiañ ivez a-wechoù. Ha war ar poent mañ ez eo evel an holl implijerien all. E pelec'h 'ta eo bet tamallet alioù ar re all gant ur merour bennak ? --Y-M D (kaozeal) 9 Gou 2010 da 11:37 (UTC)\nGourel/Benel[kemmañ ar vammenn]\nN'eo ket roll ar verourien aliañ war an dermenadurezh pe ar yezhadur muioc'h eget ne vern pe implijer all. Setu, ne respontin ket evel merour met gallout a ran lavaret ar reolenn en implij gant Ofis ar Brezhoneg evit ar c'hartennaouiñ hag ar panellerezh hent. Evit doare n'eus reolenn stabil ebet er yezh evit an anvioù stêrioù. Implijoù gourel pe venel zo hervez al lec'hioù. E Servij ar Brezhoneg, hag en Ofis ar Brezhoneg da c'houde, e oa bet divizet lakaat gourel anvioù an holl stêrioù evit implijoù ar yezh standard. Diwar se e vo savet implijoù gourel eus ar stêrioù estren ivez, ha pa vefent benel en o yezh orin. Kement-se a c'hoarvez alies gant an amprestoù e brezhoneg evel m'eo bet meneget uheloc'h : ar c'hoka kola (benel e spagnoleg), ar c'horrida (benel e spagnoleg), hag all. --Fulup 9 Gou 2010 da 07:37 (UTC)\nMar seller e tezenn doktorelezh H. Bihan diwar-benn anvioù ar stêrioù (1996) eo gourel hervezañ an anvioù stêrioù e brezhoneg (2 skouer hepken a yafe a-enep ar reolenn-se), nemet ma vezont implijet gant un termen benel (gwregel) evel "Stêr": An Trev a zo gourel, ar Stêr-Aon gwregel dre m'emañ ar ger "stêr" aze.--Trec'hlid mitonet 9 Gou 2010 da 08:51 (UTC)\nTrugarez vras, Fulup, evit da respont seven ha speredek. --Katolik Breizh 9 Gou 2010 da 12:00 (UTC)\nGwregel eo an holl stêrioù e kembraeg, ha lakaet e vez ar ger gwregel "afon" dirak tost an holl, evel ma vez lakaet stêr a-wechoù e brezhoneg, ... pe rio (gourel eta) atav e portugaleg. Chom a rafe da c'houzout : Stêr Tauber pe Stêr Dauber? E kembraeg e lavarer Afon Conwy (hep kemmadur) ha Sir Gaerfyrddin (gant kemmadur). Bianchi-Bihan 11 Gou 2010 da 04:07 (UTC)\nUr goulenn mat, Bianchi. Bro-C'hall // stêr Dauber ? --Katolik Breizh 11 Gou 2010 da 19:57 (UTC)\nAdtapet diwar « https://br.wikipedia.org/w/index.php?title=Kaozeal:Rothenburg_ob_der_Tauber&oldid=767741 »\nKemmoù diwezhañ degaset d'ar bajenn-mañ d'an 12 Gou 2010, da 00:50.


Ar Celtic League a zo un aozadur etrekeltiek a stourm evit gwirioù ar pobloù keltiek war bep tachenn : ar gwirioù politikel,sevenadurel , sokial ha o gwirioù evel pobloù. Bez ’vez graet se dre a bep seurt oberioù DIFEULZ. Lakaat a ra war wel taolioù fall graet a-enep Gwirioù Mab-Den. Dalc’het ’vez evezh ouzh oberezhioù an armeoù, ha labourat a ra a-dost war dachenn ar politikerezh ar sokial-ekonomiezh, an endro, ar yezh ha palioù sevenadurel evit diskoulmañ kudennoù ur vro geltiek pe unañ all, e doare pe zoare.\nStourm a ra an aozadur-se ivez evit kas da benn an “DEVOLUTION” hag an dizalc’h hervez stad emskiant pep pobl en ur reiñ lañs d’ur c’henlabour evit mad an holl. Ouzhpenn-se, ar Celtic-League a bouez war an traoù a sell pizh ouzh ar pobloù keltiek o-unan.\nSevenet eo holl labour dre obererezhioù hor rannoù broadel kement hag hon aozadur-kreiz, ha dre embann hor c’hazetenn bevarmiziek a-feson Carn hec’h anv, ha dre hor servij keleier nevez war ar roued. Kement den a-du gant palioù ar Celtic League en deus ar gwir da gemer perzh e labourioù hon aozadur e-giz ezel goude bezañ sinet ar vonreizh ha paeet o skodenn. Digor eo ar Celtic League d’an holl, setu perak ho peus ar gwir da vezañ koumanantet da g-Carn e-giz ezel pe hep bezañ ezel. Tu zo lenn ar c’heleier evit netra dre Internet ha dont da vezañ ezel hor c’hevredigezh dre al liammoù dindan:


Republikan - Wikipedia\nUr republikan a zo un den douget d'ar Republik pe d'ar republikelezh.\nHervez ar vro hag ar marevezh istorel e c'hall kemm ster ar ger avat.\nGwechall e oa republikan an den a save a-enep galloud ar roue, da vare Dispac'h Gall 1789 da skouer, ha goude-se a-enep galloud an impalaerien. Gwir eo atav evit izili an Australian Republican Movement pe ar British Republican Movement.\nEn Iwerzhon, bezañ republikan zo bezañ a-enep galloud ar rouantelezh saoz en Iwerzhon ha sevel a-du gant unvanidigezh an enezenn e-barzh Republik Iwerzhon.\nE-kerzh Brezel Diabarzh Spagn e oa republikaned ar re a stourme a-enep ar re a rae anezhe o-unan broadelourien (nacionalistas), hag a veze graet faskourien anezhe gant ar Republikaned.\nEn Italia e oa republikaned ar re a stourme a-enep ar rouanez, a voe distroadet o galloud goude an eil brezel bed.\nE Stadoù Unanet Amerika eo republikaned tud ar Republican Party, ar re a zo ar muiañ en tu dehoù, enebiñ a reont ouzh an demokrated a zo muioc'hik a-gleiz.\nE Bro-C'hall hiziv e c'hall bezañ ivez meur a dra:\nun den ezel eus ar Strollad Republikan (Parti Républicain)\nun den a zifenn diazezoù ar republikelezh a-vremañ. Komzet e vez neuze ivez eus republikanouriezh.\nAdtapet diwar « https://br.wikipedia.org/w/index.php?title=Republikan&oldid=1541170 »\nKemmoù diwezhañ degaset d'ar bajenn-mañ d'an 28 Du 2013, da 20:03.


Ai‘ta! » Disadorn, lid-digeriñ an diskouezadeg “ar brezhoneg er post” e Bear !\nEmañ ti-post Bear o paouez bezañ adkempennet, ha daoust d’ar goulennoù n’eo ket bet kemeret ar brezhoneg e kont. Kontant eo neuze ar strollad Ai’ta ! da bediñ ac’hanoc’h da dont da lid-digeriñ an diskouezadeg “Ar brezhoneg er Post“, disadorn, 19 a viz Genver, adalek 11eur dirak ti-post Bear. En diskouezadeg-se e vo moaien da welet oberennoù arz hag a zo bet staliet nevez ’zo e ti-post Karaez.\nUn doare nevez-flamm ha hardizh eo, ha reiñ a ra e blas da sevenadur ha yezh ar vro : diwar-vremañ e welo ar pratikoù panelloù divyezhek, brezhoneg – galleg, e ti-post Karaez. Pell ’zo e veze goulennet gant tud ar vro gwelet ar brezhoneg er servijoù publik-mañ, ha deuet eo an oberennoù penn-araok-se da respont d’o goulenn. Hep mar ebet e c’hallomp soñjal ez aio an divyezhegezh e-mesk luskadoù-arz pennañ ar 21añ kantved, hag e vo gwelet oberennoù evel-se a-vil-vern er vuhez foran.\nKoulskoude, en tier-post all eo manet ar panelloù akademik-pitoyapl, hag e hini Bear ivez. N’eus tamm brezhoneg eno c’hoazh. E-kerzh al lid-digeriñ-mañ neuze e adlavaro ar strollad Ai’ta ! e c’hoant bras e vefe posubl lenn, klevet ha komz brezhoneg en holl dier-post… hag en holl servijoù-publik.\nAeset eo talvoudekaat ar brezhoneg ha kinnig d’ar pratikoù ober gantañ koulskoude :\n– pa vez lakaet panelloù en div yezh par-ouzh-par\n– pa vez lakaet war-wel an implijidi a oar brezhoneg\n– pa vez kinniget d’an implijidi bezañ stummet war ar yezh\nPediñ a reomp an holl dud a fell dezhe en defe ar brezhoneg tout e blas er vuhez foran da dont ganimp disadorn e Bear, evit ma vo ledanaet skwer ti-post Karaez !\n« Bodadeg dirak Kuzul-meur Penn-ar-Bed diriaou !\nN’eo ket degemeret mat ar brezhoneg e ti-post Bear ! »


Pemped pennad — III - Wikimammenn\nPemped pennad — III\nR. Prud’homme, 1903 (p. 136-138)\n◄ Iliz parrouz Santez-Katel. — Kleuzen sant Jerom Iliz-veur ar C’hinivelez : sizailh ; skubelen ; goad ru Kleuzen ar C’hinivelez. — Park ar Bastored. — Be Rachel ►\nIliz-veur ar C’hinivelez : sizailh ; skubelen ; goad ru.\nBreman ’n em lodennomp etre hon ambrougerien *hegarad evit mont da Gleuzen ar C’hinivelez.\nN’ankouain biken ar pez a gleviz hon hini o laret d’imp pa dremenjomp dre geur Iliz-Veur ar C’hinivelez. « Bet eo laeret ar c’heur-man gant ar C’hresianed, breman ’zo tri-ugent ’la, hag int o deuz savet evit se ar voger a welet aze. Dre aman, koulskoude, e tle al Latined tremen evit mont euz o iliz-parrouz d’ar Gleuzen zantel. Evit o harz da dremen, na gredaz ket al laeron stoufan an nor ; ledan ’rejont diraki, avad, eur *balen vraz a c’holoe al leur a-bez. Herve doare ober ar vro-man, ze ’oa laret d’al Latined : « Aman eo d’in hepken ! » Er Siri, neb a c’hall golo eul læc’h bennak, pe rei d’ean eun taul skubelen, a dremen ’vit bean perc’hen d’al læc’h-ze. Petra ’reaz neuze menec’h Sant-Fransez ? Gant sizailho e teujont, an noz war-lerc’h, da grennan ar balen, kement ha digeri eun hent. Pa daulaz ple ar C’hresianed, e savaz drouk enne. Petra, ’vit-se, o dije græt ? Ar *gwir a oa eneb d’ê. Na larjont netra, hag aboue o deuz lezet ganimp frankiz da dremen aman. » Setu petra a laraz d’imp an Tad Fransezad. »\nPoan ’moa neuze o kredi ze : ken iskiz hen kaven ! Ar pez ’zo c’hoarveet aboue, ar bevared a viz du 1901, war leur-rauk iliz ar Be Santel, en Jeruzalem, a diskoue d’in na gleven nemet ar wirione. Pevarzek manac’h euz a urz Sant-Fransez a zo bet brevet ha gouliet an de-ze, ’vel oaned heb difenn, gant mein braz a daule warne ar venec’h c’hresian. Hag abalamour da betra ? Dre m’an nevoa unan anê, herve ar c’hiz bet a-viskoaz, skubet ar *vinz a gas, a ziavez d’an iliz, da chapel ar Franked. Ar beure-ze e fellaz d’ar C’hresianed harz ar skuber d’ober e labour, war digare e skube o zra-i. E vreudeur, ’vit-se, a yeaz d’e zikour hag en em lakaz ’n o zav war ar vinz evit diskoel e oa d’ê. Koustet ’n euz d’ê, eur wech ouspenn, na blegan ket ; ruilhet an euz eur wech ouspenn o goad evit difenn *gwirio ar Gatoliked war al læc’hio santel. Koustet an euz ive d’ar C’hresianed noazout oute : kondaonet int bet gant ar pacha da bæan an digoll ha, da c’hortoz, e zo bet laket meur a hini anê en disheol.\nAr gentel-ze, emichans, na harzo ket anê da hadkrigi gant o zroio disleal ha vil pa gavfont an tu : a-viskoaz ec’h int bet techet d’al laeronsi ha d’an drubarderez.\nHa, dre-holl, ec’h int an hevelep re.\nEn Betleem o deuz c’hoariet o reuz evel en Jeruzalem, bete ’barz al læc’h m’eo ganet ennan hon Zalver.\nAdtapet diwar « https://br.wikisource.org/w/index.php?title=Pemped_pennad_—_III&oldid=104618 »\nKemmoù diwezhañ degaset d'ar bajenn-mañ d'an 23 Gou 2017, da 14:19.


Entrée « MOI. »\nMoi. ◊ Ich. ◊ ego. ◊ me.\nEnsav diforc’het gant Freud, en e eil arlakadenn eus ar benvegad bred, diouzh ar se hag an dreistme.\nEnt lunegorel, emañ ar me en ur c’heñver a amzalc’h ken gant diarc’hoù ar se, ken gant darvennoù an dreistme ha redioù an draelezh. E-se, evitañ da c’hoari roll un hanterour, o plediñ gant lazioù ar person a-bezh, emañ pell a vezañ emren.\nEnt dialuskel, ez eo ar me dreist pep tra blein-difenn ar bersonelezh er c’henniñv neurozel ; en e gerz ez eus ur steudad wikefreoù-difenn, ar re-mañ o vezañ lakaet en arc’hwel gant merzadur ar c’hantaezadoù divlizus (arhent enkrez).\nEnt armerzhel, e c’hoari ar me evel ur gwereder da gevreañ argerzhioù ar bred ; hogen, da-geñver ar gwezhiadennoù-difenn, an embregoù da eren ar gremm luzadel a zeu warno doareoù ’zo eus an argerzh kentael : mac’hennek, arreatadek, antraek e teuont da vezañ.\nArlakadenn ar bredelfennerezh a glask ober meiz war zedarzh ar me e daou were diungenezh a-walc’h : oc’h ober anezhañ pe ur benvegad-azasaat diforc’hekaet diwar ar se e-harz an draelezh, pe an dedaolad diwar argerzhioù-hevelebiñ, ar re-mañ o tisoc’h da furmiñ e-kreiz ar person un ergerc’henn a garantez kevannodet gant ar se.\nMar en daveer da arlakadenn gentañ ar benvegad bred, ar me zo ledanoc’h eget ar reizhiad ragemouez-emouez dre ma’z eo diemouez un darn vat eus e wezhiadurioù-difenn.\nDiaesterioù e-leizh a sav gant keal ar me. Setu un nebeut anezho :\n— Penaos savlec’hiañ kudenn ar gremm a ve e kerz ar me ; mard eo ar me frouezh diwar wered ar bed diavaez, penaos e c’hallfe tennañ eus hemañ ur gremm gouest da wezhiata e-barzh ur benvegad bred oc’h arc’hwelañ dre dermenadur gant e c’hremm dezhañ ? A-wechoù e ra Freud eus an draelezh ur pevare ensav oc’h emellout e dialusk ar c’henniñv. Hogen, ma n’eus a c’hremm e-barzh ar benvegad bred nemet an hini o tont eus al luzadoù, ne c’haller intent hini ar me nemet evel ur gremm eilvet, deveret diouzh ar se — gant an diskoulm-mañ e voe degaset Freud da c’houlakaat un “direvelaat” eus al libido, pezh nad eo ket bastus a-fet kempoellded an arlakadurezh.\n— Freud a intent dedarzh ar me evel treuzlakadur er bred eus keñverioù ar c’horf gant ar bed diavaez : evel ma’z eo ar c’hroc’hen gorre ar c’horf ez eo ar reizhiad merzout-emouezañ “gorre” ar bred. “Ar me zo kent pep tra ur me korfel, ned eo ket hepken ur boud-gorre, bez’ ez eo e-unan bannadur ur gorre” (Das Ich und das Es). “A-benn ar fin ez eo deveret ar me diouzh santadurioù ar c’horf, dreist-holl ar re o sevel eus gorre ar c’horf. Evel-se e c’haller ober anezhañ ar bannadur er bred eus gorre ar c’horf, ouzhpenn an devoud ez ampar gorre ar benvegad bred” (Das Ich und das Es). Hogen diaes eo lakaat a-wel ar wezhiadenn ma c’hoarvezfe drezi hevelep “bannidigezh” eus ar bevedeg er bred.\nBet eo bet an diaester-se e-kreiz preder warlerc’hidi eus Freud ha klasket o deus displegañ en un doare all dedarzh ar me. Pouezet o deus war anadenn an hevelebiñ en amparadur ar me (sl. “BON OBJET” — “MAUVAIS OBJET” ; IDÉAL DU MOI ; IDENTIFICATION ; INTROJECTION ; MOI IDÉAL ; NARCISSISME ; STADE DU MIROIR). Ar me ne ve ket ur benvegad diorreet diwar ar reizhiad merzout-emouezañ, met ur furmadur diabarzh diwanet diwar verzadennoù brientek ’zo o tont, n’eo ket eus ar bed diavaez dre-vras, hogen eus ar bed etredenel.\nKement-mañ a zegas da zamwelout keñverioù nevez etre ar me hag ar se. Ar me, kentoc’h eget un evodadur eus ar se, a ve un ergerc’henn buket outi gant ar se : arlakadenn an narkisegezh hag ul libido durc’haet etrezek ar me no etrezek un ergerc’henn diavaez hervez ur ventel c’hremm strizh, zo bet difennet gant Freud betek en e skridoù diwezhañ. Dont a ra studi ar psikozioù da zervaat seurt doare intent : ar gasoni ouzh ar me a-berzh ar melankoleg, deledadur ar me betek kendeuziñ gant ar me eorizhek a-berzh ar maniak, h.a.


Pajenn:Marigo - Buez ar Saent.djvu/464 - Wikimammenn\nPajenn:Marigo - Buez ar Saent.djvu/464\nAr seiz Breur Merzer.\nchou; en em rentit din eus ar verzerinti dre ho couraich ; besit fidel, ha chomit ferm er feiz bete ar moumet divesa.\nAr prefet, goude beza graeg goal-dreti ar Santes, a lavaras d’ar c’hozza eua ar vugale : bezit furoch evit ho mam, a-nes ret é deoch souffr pep seurt touranchou. Va mam a so fur, a respontas Janvier, ha disquiant e venn va-unan ma teufen, dre aoun eus ho tourmanchou da miritout ar maro eternel. Felix, ar c’hozza varlec’h, a lavarras : ne faut nemet un neubeut a ræsoun hac a squiant evit guelet penaus ho tiviniteou ne dint nemet doueou faus : ne deus nemet ur guir Doue, hac impossubl eo e ve quen; cetu a-se va c’hreden hac hini va breudeur-oll: hoc’h oli tourmanchou ne vezint biquen capabl da semplaat hor feiz, na da ziminui ar garantez hon eus evit Jesus hor Salver. Ar prefet, oc’h espeFOut dorit a benn eus ar re yaouanca, a barlantas ous Yital ha Mar-tial. Vital a respontas: evit beza yaouancoc’h et>it va breudeur, riem eus quet neubeuioc’h a gouraich evit-o. Marlial, ar yaouanca a zisauezas ur gouraich hac un nerz ingal da hini e oll vreudeur : ar brassa aoun en devoa.a oa ne vize espernet: christen oun, emezân, ha quement a horrol am eus, eeel va breu-deur, eus hoch idolou ; ma laquit d’ar maro, chris-ten oun.\nCondaunet e voent oll da vervel, ha mont a re-zont d’ar maro evei da un driomph. Janvier a voe scourgeset, hac a varvas dindan an tauliou ; Felix ha Philip a voe assoumet a daouliou*baz; Silanus a voe preripitet; Alexandr, Vital ha Martial a voe dibennet; santes Felicite o mam voe dibennet an diveza, ha lavaret a elleur penaus e deus souffret 011 dourmanchou he seiz mab pere a vele o vervel dirag he daoulagad, ha penaus ez eo bet eiz gueich merzeres.\nReceo a rezont ar gurunen a verzerinti e-tro pevar bloaz hac eiz-uguent goude donediguez hor Salver.\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/464&oldid=97791 »\nKemmoù diwezhañ degaset d'ar bajenn-mañ d'an 7 Gen 2017, da 15:36.


Rodeier – Radio Kerne\nRodeier, un abadenn evit ober anaoudegezh gant re ar vro ha selaou anezho. Bep sizhun ‘yeomp d’en em gavout asambles gant brezhonegerien ha brezhonegerezed eus ar vro, evit dezho kontañ deomp deus o micher, deus o bro ha deus o buhez.\nUr breton yaouank e bro Mao (1/2)\nFañch Galand zo ganet en Edern, e-kichenn Brieg. Er bloavezh 1975 ‘oa graet e soñj gantañ da vont d’ar Chin da labourat. Anvet ‘oa bet e skol-uhel Nankin, evit deskiñ galleg d’un nebeud tud yaouank. Met ne oa ket aet e-unan : e wreg Renée hag o zier merc’h a oa deuet asambles gantañ ivez. A-benn neuze ‘oa c’hoazh Mao Zedong e penn ar gouarnamant, met marv ‘oa peuzfonnus goude-se, e miz-Gwengolo 1976. Komañset ‘oa ar vro da zigoriñ un tammig hag Revolusion ar c’hultur ‘oa war he fin. Daou vloaz ‘oant chomet eno a-benn ar fin, a-raok dont d’ar vro en-dro.\nGardian ar c’hoad (2/2)\nJean-Paul Le Rol (foto : Ouest-France)\nEil lodenn an abadenn e Morgad asambles gant Jean-Paul Le Rol, bet o labourat en ONF, e-pad 40 vloaz, hag en deus kontet da Benjamin Bouard deus e garierenn ha deus ar cheñchamant zo bet e-barzh ar vicher abaoe ar bloavezhioù 1960.\nGardian ar c’hoad (1/2)\nJean-Paul Le Rol zo bet o labourat evel gardian en ONF e-pad daou-ugent vloaz. Bet eo bet Benjamin o welet anezhañ e Morgad evit kontañ deus ar cheñchamant zo bet e-barzh ar vicher, abaoe ma oa bet krouet an ONF e 1964. Ne vez ket labourat e-giz gwechall ken, met un dra all zo c’hoazh : cheñchet eo ar mod da sellet deus ar c’hoajeier er Frañs ivez.


Sinema. Dindan ar strinkadenn, an oabl : ur stourm evit an dud dilojeiz – Dispak\nPublished on 28/04/2020 14/09/2020 by Loeiza Alle\nGant ar c’horonaviruz eo bet lakaet war wel roll pouezus an dud a-youl vat evit stourm a-enep da zigenvezded an dud dilojeiz ha diasur o saviad dre vras. Just a-walc’h, penaos en em walc’hiñ pa vezer o vevañ er straedoù ? En teulfilm belgiat Sous la douche, le ciel, e heulier raktres dibar ar gevredigezh DoucheFLUX : kinnig salioù-dour a-zoare d’an dud a vev e straedoù Brusel.\nRoched gwer, stammenn ha kroks orañjez, stourmer ha danvez furlukin : setu Laurent D’Ursel, prezidant DoucheFLUX. Hunvre ar gevredigezh ? Kavout, prenañ ha nevesaat un ensavadur evit sevel strinkadennoù, kibelloù, privezioù, ha gallout pourchas evel-se ur servij yec’hedoniezh, digor d’an dud dilojeiz. Evit aveadurioù a-zoare e stourm DoucheFLUX, a zo kaeroc’h, evit distreiñ o lorc’h hag o fiziañs d’an dud a vev er straedoù. Simpl a-walc’h eo ar soñj : an holl a rank gellet kaout moned d’ur banne dour tomm, amzer evit distanañ ha gallout en em santout fresk. “Shower Power” eo just a-walc’h anv ar film e saozneg.\nHervez Kroaz-Ruz Frañs n’eus nemet 15% eus an dud dilojeiz a c’hell kemer ur strinkadenn bemdez\nKeodedourien war un hent reustlek ha fentus\nE-pad pemp bloaz eo bet heuliet ar strollad stourmerien gant an arzourien Effi & Amir evit sevel o film. Pemp bloaz a droioù-kaer denel pe a-enep ar vurokratelezh, pemp bloaz leun a spi, anken, lorc’h, dizesper ha startijenn forzh pegement. Ken reustlek ez eo ar stourm kaset da benn ma krog an istor da vezañ heñvel ouzh hini ur film suspens, tost un thriller politikel. Tud a-youl vat DoucheFLUX a zalc’h, pennoù-kalet anezho betek an trec’h, ne vern ar riskloù hag an distroioù fall.\nTamm sinism ebet amañ, met ijin ar geodedourien da arm. An ijin zo ret, ken ral e seblant bezañ an arc’hant hag ar youl bolitikel d’o sikour. Font arc’hantaouiñ ebet na vo roet dezho gant ar Stad, ar rannvro pe ar gumun. Aonik eo respontoù ar galloudoù publik : aon da welet an holl dud dilojeiz oc’h en em strollañ e kreiz-kêr, pe aon e vefe e gwirionez ar greizenn un ti-gisti zoken… Kontrolliñ an dienez a seblant bezañ dibab ar Stad, betek kuzhat anezhi da vat evit ma chomfe en arlez.\n4 175 den dilojeiz a oa e Brusel e 2019, hervez ar greizenn La Strada\nRet e vo mont da welet tud prevez ha pinvidik neuze. Hag arguzenniñ. Lavaret dezho ar pezh o deus c’hoant da glevet, da lavaret eo e sikouro ar raktres da enframmañ an dud diasur kentoc’h eget dishualañ anezho. Mont a ra Laurent d’Ursel d’an talbenn, bepred gant kroks, ha gant ur mousc’hoarzh c’hwek, er mareoù diaesañ zoken.\nRak ur film farsus eo Sous la douche, le ciel, merket gant ar fent belgiat. Ar fent evit kontañ an anster. Anster an emvodoù gant ar velestradurezh, anster ur sistem ha ne respont ket da ezhommoù diazez an dud.\nToennoù kêr Brusel. Eno eo kresket an niver a dud dilojeiz eus 33% etre 2010 ha 2019 (La Strada)\nKibelloù, klogorennoù ha komzoù\nFent ha nested, setu ar sell dibabet gant ar film neuze, hep bezañ dismegañsus morse e-keñver an dud dilojeiz. Tud voas da vezañ diwelus, tud bet gloazet gant ar gevredigezh, a vez lakaet war wel a-drugarez d’ul labour dibar war ar skeudennoù. Gwelet e vezont o tistanañ en ur gibell, ha kontañ a reont perak ez eo ur mare pouezus evito. Tud ar gevredigezh a vez aterset dindan o strinkadenn pe en o c’hibell ivez, hep ma vefe tu a-wechoù d’ober an diforc’h etre implijerien ha merourien.\nOuzhpenn da vogerioù ar salioù-dour e vez gwelet toennoù Brusel, koefet gant klogorennoù metalek an Atomiom, kizidik ha barzhel, o nijal en un oabl koumoulek ha glas war un dro. Evel un heklev da ijin DoucheFLUX, o cheñch tachenn-emgann ar gêr. Gant ar pal lakaat war-wel an “ober” eo frammet ar skeudennoù. Hag a-stroll e vez graet, dre emvodoù stourmerien, emvodoù melestradurel, emvodoù gant tud dilojeiz, mekenourien, arkitektourien…\nAn Atomiom, unan eus monumantoù brudetañ kêr Vrusel\nUl labour spis ha don war ar son a ya asambles gant ar skeudennoù-mañ, rak ur film helavar eo a-benn ar fin Sous la douche, le ciel. Mouezhioù lies a vez roet da glevet, huchadennoù, goulennoù, testenioù, c’hoarzhadennoù… hag e-tal, didrouz bras an ensavadurioù. Ar film a ro da glevet komzoù nerzhus ar startijenn stroll, ha komzoù sioul ur gibelladenn. En em veskañ a ra mouezhioù ar strollad betek bezañ heñvel ouzh re ur red-dour. Komzoù evel ul leurenn-lañs betek an ober.\nSpoiler : an ensavadur bet (a-benn ar fin !) nevesaet gant DoucheFLUX\nSous la douche, le ciel – Film belgiat, sevenet gant Amir Borenstein hag Effi Weiss e 2018 – 1e25mn\nLa Voix de la rue, abadenn radio DoucheFLUX, a zistro war ar fed bezañ kenfinet er straed\nUr bern kevredigezhioù hag a ginnige strinkadennoù d’an dud diasur o deus ranket serriñ abalamour d’ar c’horonavirus. DoucheFLUX a zo chomet digor, e Anderlecht e Brusel. M’ho peus c’hoant da sikour anezho ez eo dre amañ\nUr webteul a-benn dizoleiñ buhez klaskerien-vara kêr Vrusel\nSevenadur, Sinemakenfinañ, Kevredigezh, Lojeiz, Sinema, stourmoù sokial, yec'hed\nPrevious Previous post: Kreñvaat ho kigennoù #01 : embregit ho korf a-bezh !\nNext Next post: Rekipeoù Klervi #12 : Saosison chokolad


Buhez ar Sent/1894/Monika - Wikimammenn\nBuhez ar Sent/1894/Monika\n◄ Ar Groaz Kavet Monika Pi V ►\neur gelennadurez vad ha kristen. Difenn a eure outhi\neva netra etre he frejou, n’euz fors pegement a zec’hed e devije. « — Brema zur, emezhi, ne evot nemed dour; mes divezatoc’h, pa viot hoc’h-unan e penn ann tiegez, e c’hellfac’h eva traou all. »\nE guirionez, Monika e devoa ezomm euz ann ali-ze ; rak troet oa eunn tammik var ann eva. Aliez e veze kaset d’ar c’hav, ha neuze ec’h eve banneou dre guz. Da genta, ne rea nemed tanva, mes deuet oa hag ec’h eve banneou braz. Doue a roaz d’ezhi ar c’hras da drec’hi ann tech fall-ze, ha setu ama penaoz. Unan euz ar plac’hed a anaie troiou ar verc’h, hag eunn devez m’oa eat drouk ennhi e lavaraz mezvierez pe lonkerez da Vonika. Houma e devoue kement a vez o klevet ann dra-ze ma chenchaz a-grenn enn eunn taol kount, ha ma torraz neat ar goall voazamant e devoa kemeret.\nPa oue enn oad da fortunia, ar Zantez a zimezaz da eur bourc’hiz euz a Dagast, he hano Patris. Ar bourc’hiz-ma a ioa c’hoaz paian, hag eur goall den oa ive avechou. Pa zisplije eunn dra bennag d’ezhan, ez ea enn egar hag e pec’he spountuz. Monika ne glaske ket herpel outhan, mes lezel a rea ar barr da dremen hep lavaret ger, hag evelse e c’hounezaz a nebeut a nebeut kaloun he fried dre he dousder hag he fasianted. Patris en em c’hreaz kristen bloaz araok he varo, hag epad ar bloaz-se e oue bepred aketuz d’he oll zeveriou a relijion.\nPa deue gragez all d’en em glemm outhi euz ar vuez fall a veze etre ho goazed hag hi, ar Zantez a respounte d’ezho : « — Diouallit ne veac’h hoc’h-unan kaoz d’ann dra-ze dre ho flipadou hag ho rebechou. Mar karfac’h beilla muioc’h var ho teod, n’o pefe ket marteze kement a boan gant ho priejou. » Meur a hini a heuliaz he ali hag en em gavaz kalz eurusoc’h goudeze.\nMonika a iea bep mintin d’ann offerenn ha dioc’h ann noz ez ea adarre d’ann iliz da lavaret he fedennou. Hed ann deiz e laboure enn he zi; mes e kreiz he labour ne golle morse ar guel a Zoue hag ar zonj euz ar baradoz. Poania a rea ive hervez he galloud da bourvei da hoir\nezommou ar beorien hag ann dud klanv.\nPatris o veza maro er bloaz 371, ar Zantez a jomaz intanvez gant tri grouadur, daou baotr hag eur verc’h. Ar c’hosa anezho oa an hini a dlie beza divezatoc’h sant Aogustin. Mes d’ar mare-ze ne oa siouaz! nemed eunn den iaouank difeiz ha direol. N’e ket na oa bet kelennet mad gant he vamm ; mes, e leac’h selaou kenteliou he vamm, Aogustin a ioa bet guell ganthan selaou mouez ar bed hag ann drouk-spered. En em daolet oa d’al libertinach, ha daou vloaz goude maro he dad en doa zoken dianzavet ar feiz katholik evit heul fals kredennou ar Manikeaned.\nMonika ne ehane da vouela var dizursiou he mab, ha da bedi Doue da rei d’ezhan ar c’hras da zistrei. Doue en devoue truez erfin ouz daelou eur vamm ker santel ha ker glac’haret. Aogustin, o veza eat da Vilan da ober skol var ar rhetorik, a gavaz tro eno da velet ha da glevet sant Ambroaz, eskop ar gear-ze. Hogen, komzou sant Ambroaz a reaz d’ezhan, da genta, dilezel fals kredenn ar Manikeaned, ha goudeze e rejont d’ezhan ive kuitaat a-grenn he vuez fall. Chench a eure enn eunn taol kount evel eunn all enn he blas, hag euz a bec’her hag a heretik aheurtet ma’z oa diagent e teuaz da veza eur zant hag eunn doktor braz euz ann Iliz.\nMonika ne c’houie penaoz trugarekaat Doue evit eur jenchamant ker kaer ; rak eat oa he-unan da Vilan var-lerc’h he mab, evit teuler evez anezhan ato guella ma c’hellje. He c’haloun a ioa beuzet enn eur mor a joa, ha lavaret a rea enn eur zridal : « — Brema n’em euz mui netra da c’hoantaat var ann douar p’e guir va mab a zo, n’e ket hebken distroet d’ar feiz katholik, mes c’hoaz en em roet holl da zervich Doue. »\nPrest goude e kouezaz klanv e kear Ostii, hag eno e varvaz leun a veritou er bloaz 387, oajet hebken a bemp bloaz hag hanter-kant. Ne c’houlennaz nemed eunn dra digant he bugale araok mervel : « M’ho devije sonj anezhi enn ho fedennou. »\nSantez Monika, o veza c’hoaz iaouankik, a eve banneou dre guz\npa veze kaset d’ar c’hav da gerc’hat guin. Ann dra-ma a ziskouez\ngant pebez evez e tle ann tadou hag ar mammou beilla var ho bugale evit miret outho da gemeret boazamanchou fall. Mes e kenver ann eva e reer aliez ar c’hountrol. Aliez e roer da eva d’ar vugale, pa vezont c’hoaz bihanik. « Arabad eo diranna ar vugale, » a leverer. Diranna ar vugale a renker eo euz ar pez a c’hell beza noazuz d’ho c’horf pe d’ho ene. Ma ve eur c’hrouadur e riskl d’en em c’hlaza gant eur gountell, daoust ha ne lamfac’h ket dioc’htu ar gountell-ze euz a dre he zaouarn ? Mad, kalz muioc’h a rezoun oc’h euz da ober evit he ene ar pez a rafac’h evit he gorf; ne lezit eta morse eur c’hrouadur da gemeret eur voazamant hag a c’hellfe beza divezatoc’h ar penn-kaoz euz he zaonasion.\nAdtapet diwar « https://br.wikisource.org/w/index.php?title=Buhez_ar_Sent/1894/Monika&oldid=23827 »\nKemmoù diwezhañ degaset d'ar bajenn-mañ d'an 28 Gou 2011, da 14:25.


Oran (وهران, Wahrān en arabeg; ⵡⴻⵀⵔⴰⵏ e berbereg) eo eil brasañ kêr Aljeria, hag unan eus ar re bouezusañ eus ar Maghreb. Lec'hiet eo e gwalarn Aljeria, 432 km eus Aljer, ar gêr-benn. E 2008 e oa er gumun-se 609 940 annezad, met e gwirionez, e oa tro-dro 1 000 000 a annezidi e kêr.\n1.2 An hin e Oran\n2 Ar ranngêrioù\nOran a zo staliet war vord ribl su ar Mor Kreizdouarel. Oran, an Aïdour, ar porzh.\nPorzh mor Oran.\nEn Oran ez eus un hin kreizdouarel boutin merket gant ur mare sec'hor hañvek, hag ur goañv dous.\nAn hin e OranAozañ\nEn Oran ez eus c'hoazh kudenn an dour, n'eus ket trawalc'h a zour eno, hag alies-tre e vez holen e-barzh. Ar mank a gelaouadurioù hag a studioù war an dour isdouarel el lenn o deus bountet «Ministrerezh an Danvez Dour» da c’hourc’hemenn e 2002 ur studi hollek war se.\nOran n'eus ket kalz a drañsportoù setu perak an embregerezh ETO (Entreprise du Transport Oranais) o deus gounidet kirri-boutin nevez met nemet 70% eus ar pezh o doa goulennet eo. Neuze n'eo ket trawalc'h evit ar studierien a zo enno. Mont a raio gwelloc'h ar wask-mañ pa vo staliet «tramway Oran». Normalamant echuet e 2009 met daleet eo bet betek 2014.\nb) Broadel hag etrevroadel\nAn daou zoare treuzdougen a-bouez evit mont da Oran a zo ar c'harr-nij hag ar vag. Aerborzh Etrebroadel Ahmed Ben Bella a zo 12 km eus kreiz-kêr Oran, hag bez’ ez eus treizherien evit mont eus Oran betek Marseille, Sète, Alicante pe Almeria.\na) Ranngêrioù ha karterioù\nKarterioù kêr Oran.\nRannet eo Oran e daouzek ranngêr anvet ivez « secteurs urbains» pe lodennoù kêr.\nb) Ranngêr istorel\nRanngêr Sidi El Houari a zo kreiz istorel ar gêr. Lec'hiet eo e Norzh-Kornog Oran, e Ras El Aïn, e Murdjadjo hag e-kichen ar mor-kreizdouarel emañ. Bez eus merkoù eus kalz a sevenadurioù disheñvel: spagnolek, turkek ha gall.\nc) Tolpad-kêrioù Oran\nAr metropolenn Oran a vod kalz a gomunoù: daou torbezennet d'ar gêr.\nBir el-Djir a zo diouzhtu e reter da Oran. «Arcole» a oa anvet, da goulz an drevadenn, ar gumun staliet 8 km eus kreiz-kêr Oran. Ar gêr-mañ a zo chomet troet war al labour-douar betek fin ar bloavezhioù 1980. Hiziv an deiz ez eus 118 000 a annezidi eno. Meneget 'vez saverezh ur stad olimpek gant 50 000 plas.\nUn nebeud amzer goude ma voe diazezet kêr, e oa kroget Omeyyaded Kordoba hag ar Fatimided da glask tapout Oran ha bec’h etrezo. Adalek ar bloavezhioù 1000, ez eus ur gumuniezh yuzev. E 1077, e voe renet kêr gant riez an Almoravided, Youssef ibn Tachfin, e-pad 68 bloaz. E 1145, ez eo aloubet Oran gant ar strolladoù Almohoded eus Abdl al Mumin ibn Ali dija trec'h e Tlemcen,c'hoant a doa mont davet porzh Mers el-Kébir e lec'h oa ret dezho kemer ar vag evit mont da Andalousia, pa'n em lazhas an emir almoravidat Ibrahim Ben Tachfin hag e garedig Aziza pa gouezhjont diwar o c’hezeg eus nec'h menez Murdjajo.\nAdtapet diwar « https://br.wikipedia.org/w/index.php?title=Oran&oldid=1606655 »\nDernière modification le 21 Kzu 2014, à 12:41\nKemmoù diwezhañ degaset d'ar bajenn-mañ d'an 21 Kzu 2014, da 12:41.


Abati Melk - Wikipedia\nAbati Melk, Stift Melk en alamaneg, zo un abati beneadat enAostria hag unan eus brudetañ manatioù kristen ar bed. Emañ e-kichen kêr Melk, dreist ar stêr Danav en Aostria Izel.\nSavet e voe an abati e 1089, pa roas Leopold III, Margrav Aostria unan eus e gestell da veneadiz eus Abati Lambach. Ur skol a voe savet eno en XIIvet kantved ha brudet-bras e teuas he levraoueg da vezañ, gant he dastumad dornskridoù eus ar Grennamzer.\nEtre 1702 ha 1736 e voe savet ar savadur a weler bremañ. Kinklet eo iliz ha levraoueg an abati gant freskennoù kaer livet d’ar mare-se.\nDre ma oa brudet-bras abati Melk eo deuet a-benn da badout betek an deiz a hiziv hep gouzañv re diwar an trubuilhoù diwasket gant abatioù all en Aostria da vare Brezelioù Napoleon pe da vare an Anschluss (stagidigezh Aostria ouzh Alamagn da vare an Nazied).\n(de) (en) (fr) (it) Stift Melk- Lec’hienn ofisiel\nAdtapet diwar « https://br.wikipedia.org/w/index.php?title=Abati_Melk&oldid=1773238 »\nDernière modification le 20 Her 2017, à 12:26\nKemmoù diwezhañ degaset d'ar bajenn-mañ d'an 20 Her 2017, da 12:26.


Tetricus I - Wikipedia\nCaius Pius Esuvius Tetricus a oa impalaer diwezhañ an impalaeriezh c'halian. Ren a reas goude muntr Victorinus etre 270/ 271 ha 273.\nEn ur familh nobl e voe ganet Tetricus hag e oa dezhañ titl praeses provinciae (gouarner proviñsel) Aquitania pa varvas Victorinus. Victoria, mamm Victorinus, a baeas al lu evit ma embanno Tetricus impalaer e-kichen Burdigala (Bourdel, Frañs). Anavezet e voe gant Galia ha Preden. Goude e gurunidigezh e tiarbennas meuriadoù germanek o-doa graet o mat gant marv Victorinus, da aloubiñ an impalaeriezh.\nE gêr-benn e lakaas e Augusta Trevirorum (Trier hiziv) ha envel a reas e vab Tetricus II Caesar. N'arnodas ket da vrasaat an impalaeriezh, estreget war-du ar mervent, ma adaloubas Aquitania he-doa en em adstrollet ouzh an Impalaeriezh roman.\nGoude e drec'hioù er reter e aloubas Aurelian Galia e 273. Tetricus en em rentas gant e vab goude un emgann e-kichen Châlons-sur-Marne. Posupl eo n'en-deus ket arnodet da zerc'hel en un doare sirius hag e oa e faezhidigezh efed ur c'henvreutaerezh. An dra-se a zisplegfe ar pezh a raio Aurelian dezhañ ha d'e vab.\nWar a seblant o dispartas Aurelian e-pad e drec'h-lid, met o buhezioù a espernas. Titl corrector Lucaniae et Bruttiorum (gouarner div broviñs e Italia) a roas-eñ dezhañ zoken. N'anavezer ket pegoulz e varvas.\nUnan eus an Tregont Mac'homer a ra an Historia Augusta anezhañ.\nVictorinus Impalaer an Impalaeriezh c'halian\n270 pe 271 - 273\nTetricus II War e lerc'h:\nAdtapet diwar « https://br.wikipedia.org/w/index.php?title=Tetricus_I&oldid=1727030 »\nKemmoù diwezhañ degaset d'ar bajenn-mañ d'an 12 Du 2016, da 13:25.


Journal de Renaud Camus, dimanche 9 février 1986\ncréée le vendredi 3 octobre 2014, 17 h 21\nmodifiée le jeudi 29 octobre 2015, 23 h 30Dimanche 9 février 1986, 5 heures et demie. Eh bien, nous avons fait enfin quelques progrès ! Je me suis réveillé dans un de ces ~~~~~~~~~~~~~ ~~~~~~~~ ~~~~~ ~~~ ~~~~ ~~~~~~~~~ ~~~~~~~~~ ~~~~~ ~~~~~ ~~~~ ~~~~~~~ ~~~ ~~~~ ~~~~~~~~ de séjour dans ~~~ ~~~~~~ ~~~~~~~~~~ : ~~~~~ ~~~ ~~~~~~~, ~~~~ ~~~~ ~~~~~~, ~~~~~ ~~~~~~~~~ ~~~~~~~~ ~~’~~~ ~~’~~~ ~~~~~ ~~~~~ ~~~ ~~~~~. ~~~~~~-~~~ ~~~~~~ ~~~~~ ~~~~~~~ ~~~ ~~~ ~~~~~~~ ~~~~~~~~ ~~~ de Montecitorio, au ~~~~~~~ ~~~ ~~~~~~~~ ~~~ ~~~~~~-~~~~~~~ ~~~’~~~ ~~~~~~~~~~ ~~~~-~~~~~~~ ~~~~ ~~~~~~~~~ ~~~ ~~~ ~~~~~~~. ~~~ ~~~~~~~~~, ~~~ ~~~, ~~’~~~~ ~~~~~~~ ~~~~~ ~~~ ~~~~~ ~~~~~ ~~ ~~~~~ ~~~~~~~~, ~~~~~~ font sans cesse ~~~~ ~~~~~~~~~~ ~~~~~~~~ ~~~~~~ ~~~~ ~~’~~~ ~~~~~~~ ~~~~~~~ ~~’~~~~. ~~~~ ~~~ ~~~~~~~ ~~~~~~~~~~~ ~~~ ~~~ ~~~~~~~~ ~~~~ ~~~~~~~~ ~~~ ~~~~~~~~~ ~~~ ~~~~~~~ ~~~~~~~~, ~~~~~~~~ ~~~~ ~~~ ~~~~~~~ villa construite au ~~~~~~ ~~~ ~~~~~~~ ~~~ ~~~’~~~~~~~~~ ~~~~~~~~’~~~~, ~~~~~~~-~~~, ~~~~ ~~~~~~~~. ~~~~~~ ~~~~ ~~~ ~~~~~ ~~~ ~~~~~~~~~~~ ~~~~~~~~~-~~~~~ ~~~ ~~~~ merveilleuses altane, ~~~~~~~~~~~ ~~ ~~~~~~~~ ~~~ ~~~~ ~~~~~~~~ ~~~~ ~~~~~~~~ passés montaient prendre ~~~ ~~~~~~, ~~~ ~~~~~~~~~ ~~’~~~ ~~~~~ ~~~ ~~~ ~~~~ ~~~~, ~~~~~~~ ~~’~~~~~~~~~~~~~ ~~~ ~~~~~~~~~, ~~~ ~~’~~~ ~~~~~ ~~~~~~~~ ~~~~ ~~~~~~~~~~~~~ ~~~ ~~~~ ~~~~~, ~~~ ~~~~~~~~~ ~~~~~ ~~~~~~’~~ eux.\nL’appartement était celui ~~’~~~ ~~~~~~~~~~~, ~~~ ~~~~ ~~~~~ “~~~~~~~~~~~ ~~~~~~~~~~” ~~ ~~~~ ~~~~, ~~~~~~~~~~~~~~~~, ~~~~~ ~~~~~ ~~~~~~~ ~~~~~~~, ~~~~~~~~ ~~~ ~~~~~~~~~. ~~~ ~~’~~ ~~~~~~~ ~~ ~~~~~~~~~ ~~~~~ ~~~ ~~~~~~~~~, ~~~ matin, après un ~~~~~~ ~~~~~~~~~ ~~~~~ ~~~ ~~~~~~~ ~~~~~~~ ~~~ ~~~ ~~~~~~~~~. ~~~ ~~’~~~ ~~~~~~~~~~ ~~~~~ ~~~~~ ~~ ~~’~~~~~~. ~~~ ~~~~~~~~~~ ~~~~~~~~~~, ~~~~~~, ~~~ ~~’~~~ ~~~~~~~~~ ~~~~ ~~~~~ ~~~ ~~~~~, s’accorde mal avec ~~~ ~~~~~~~. ~~~~ ~~~~~~~~~~~~~~ ~~~~~ ~~~~~~~~~ trop to ~~~~ point pour ~~~~ ~~~~~. ~~~ ~~~~~ ~~~ ~~’~~~~~~~ ~~’~~~~~~~~~ ~~~~~~~~~ ~~~~~~~~~~~~~ ~~~ ~~~~~~~~~~~~ ~~~~ ~~~ ~~~~~~, ~~~ ~~~~~~ ~~~~~ ~~~ premier temps, il ~~~~~ ~~~~~ ~~~~~~~~~, ~~’~~~~~~~, ~~~~~~ ~~~~~ ~~~ ~~~~~, ~~~~~~~~~~ ~~~~ ~~~~~~~~ ~~~’~~~ ~~~~~~~ ~~~~~~~, ~~~~ ~~~~~~~~ ~~~~~~~~~~~~~, ~~~ ~~’~~~~~~~~~ ~~~ ~~’~~ ~~~ ~~ ~~~~ ~~~~~. ~~~~~~-~~~, ~~~ l’occurrence, voulait à ~~~~~ ~~~~~ ~~~ ~~~~~~~. ~~~ ~~~~ ~~~~~~ ~~~~~~~~ ~~~ ~~~~~ ~~~~~ ~~~~ ~~~~~ ~~’~~~ ~~~~~~~~, ~~~ ~~~’~~~ ~~~~~~~ ~~~ ~~~~~~ ~~~~~~~~~~, ~~~ ~~~~~ ~~~~~ ~~~ ~~~~ ~~~~~, qu’il se le ~~~~~. ~~ ~~~~~~~ ~~~ ~~’~~~~~~~~, ~~~~ ~~~~~~~~~~~, ~~~~~~ ~~~~~~~~~~~ ~~~~ ~~~ ~~~~~~, ~~~ ~~~~~~~ ~~~~~ ~~~~~ ~~~~~~~~ ~~~~ ~~~~, ~~~ ~~~~~~ ~~~~~. ~~~~~ ~~~ ~~~~~~~ ~~’~~~~~~~~~~ ~~~~~~~~~ des “précautions”. Je ~~’~~~ ~~~~ ~~~~ ~~’~~~~~~~~ ~~~ ~~~~~~. ~~~~~ ~~’~~~~ ~~~~~~~~~~ ~~~~~~~~~~~~~~ ~~~~~ ~~~ ~~~~~~~~~~~~~, ~~~ ~~~~~~, ~~ ~~~~~~~ ~~~~ ~~~~~~~~~ ~~~ ~~~~~~~~ ~~~~~~~~~~ ~~~ ~~~~~~ ~~~~~~~. ~~. ~~’~~~~ pas hostile, en ~~~~~~~~~, ~~~~ ~~~~~~~~~ ~~~~~~~~~~~. ~~’~~~~ ~~~~ ~~ ~~~~~~~ ~~~~~ ~~~ ~~~~~~, ~~~ ~~~~~~ ~~~ ~~~~~ ~~ avoir.\nCe ~~~~ ~~~~~~~ ~~ ~~~~ ~~~~~ ~~~~~~~~ ~~~~~ ~~~~ ~~~~~~~~, ~~’~~~~ cette pratique qui ~~’~~~~ ~~~ ~~~~~~ ~~~ ~~~~ ~~~~~ ~~ ~~~~~ ~~~~~~~~~ ~~~~ ~~~~~~-~~~ ~~~ ~~~ ~~~~~~ ~~~~~~~~~~ — ~~~~~ ~~~~ ~~~ ~~~~~ ~~~~~ —, le frottage. ~~~~~ ~~~~~~ ~~~~ ~~~ ~~~~~~~~ l’un contre l’autre, ~~~~~ ~~~~~~~ ~~~~~, ~~~~~~ ~~~~~~~ ~~~~~~, ~~~~~~~ ~~~~~~~ ~~~~~~~, ~~~ ~~~ ~~~~~ ~~~~ ~~~~~~~ ~~~ ~~~~~~~~~~~ ~~~~~~. ~~~ ~~’~~ ~~~~ ~~~ ~~~~, ~~~~~ ~~~ ~~’~~~~ ~~~~~ : ~~~ n’existe pas. Il ~~~~~ ~~~~~ ~~~ ~~~~~~ ~~~ ~~~~~~~~, ~~~ ~~~~~~, ~~~ ~~~~~~~ ~~~~~~~~~~~~~~~ ~~~ ~~~~~~ ~~~~~ ~~~ ~~~~ ; ~~~ ~~~ ~~~~~~~~ ~~~~ ~~~~~~~ ~~~~~ ~~~ ~~~~. ~~~~ ~~~~~~~~ ~~~~~ très portés sur ~~~~ ~~~~~, ~~~’~~~~ ~~~~~~~~ ~~~~~~~~ ~~~ ~~~~ ~~~~~~~~~. ~~~~~ ~~~~ ~~~~~ ~~~~~ ~~~~~ ~~~~~~~~~~~~~ ~~~~ ~~~~~~~~~~~. ~~~ ~~~~~~~~~~ ~~~~~~~~~~ ~~~~ ~~~~~ ~~’~~~~~~~~~ ~~~~~~ ~~~~~~~~~, ~~~~~~~~~~, ~~~~~~~~ ~~’~~~~~~~ vers une fin ~~~~~~~~. ~~~ ~~ ~~ ~~~~~ ~~~ ~~~~~, ~~~ encore, ~~~~ ~~~~~~~~~ ~~~~~-~~~~~~~~~~, ~~~ côté ti ~~~ ~~~’~~’~~~ nique ?\nMauvaise ~~~~~~~~~ ~~~ ~~~~~~~, ~~~~~ ~~~~~, ~~~~~~ ~~’~~~~~~ : ~~~~~~~ ~~~ ~~~~~~~~~. L’imaginaire homosexuel classique, ~~~ ~~~~~~~~ ~~~~~~, ~~’~~~~ ~~~~~~~~~~~~~ ~~~~~~~~~ ~~~ ~~~~~, ~~~~~~~ ~~~~~~, ~~~ ~~~ ~~~~~~~~ ~~~ ~~~~. ~~~~~~~~~ ~~~~~~ ~~~~~~~~, ~~~ ~~~ ~~~~~ ~~~ ~~~~~~ ~~~~~~~~~~~ ~~~ ~~~~~~~, ~~ la première occasion, ~~~~~ ~~~~ ~~~~~ ~~~~~~, ~~~~ ~~~~~~~~~ ~~~~~~~~~~~, ~~~~ ~~~~~~~~~~~~ ~~~ ~~~~ ~~~~ ~~~~~~~~ ? ~~~ ~~~~~~~-~~~~ ~~~~~~~, ~~~~ ~~~ ~~~~~ ~~~~~ ~~~~ ~~~, ~~’~~~~~~ ~~ ~~~~~~ ~~~~~~~~~ ~~~ d’être “eux-mêmes” ? ~~~~~~~~-~~~~ ~~~~~~~~ ~~~ ~~~~ ~~~~~~~~~~~ ~~~~~~~~~~ ~~~~~~~ ~~~ ~~’~~~~~~~~~~~~~~ ? ~~~~~ ~~~~~ ~~~~ ~~’~~~~ ~~~~~ ~~~~~~~~~~~~~~, ~~~ ~~~~~ ~~~~, ~~~~ ~~~ ~~~~~~~~~~ ~~~’~~~~ ~~~~~~~~. ~~~~~~~ ~~ ~~~ ~~~~~~~~~, pourquoi ne pas ~~~~~~~~ ~~~~~ ~~~ ~~~~~~~~~~~ ~~~ ~~~ ~~~~~~~~~ ~~~~~~~~~~~, ~~~~ ~~~~~ ~~~~~ ~~~~~~ ~~~~~~ ~~~ ~~~~~~ ~~~~~ ~~~~ ~~~~~~~~~~ ? ~~~ ~~~~~ ~~~~ ~~~~-~~~~~, ~~~~ ~~~~~~~~, ~~~~ ~~~~~~~~~, ~~~~ bûcherons, les parachutistes ? ~~~~, ~~~ ~~~~~ ~~~~ ~~~~~~~~ ~~~~ ~~~~ ~~~~~~~ ~~~~~~. ~~~~~~~~ ~~~~ ~~~ ~~~~~ ~~~~ ~~~~ “~~~~~~~~~” ~~~~~~~~~~~~ (~~~~~ ~~’~~~~~~ ~~~~~ ~~~~ ~~~~~~~~~~~, ~~~~ ~~~~~~~~~~~ : ~~~ ~~’~~~ ~~~~~~ pas un mot). ~~~~ ~~~~~~~~~~~ ~~~ ~~’~~~~~~~~ ~~~~. ~~~ ~~~~ ~~~~~ ~~~~ ~~~~~ ~~~ ~~’~~~~~~ ~~~ ~~~ ~~~~ ~~~~~ ~~~~~~~~~~~~~~ ~~~~~~~. ~~~ ~~’~~~ ~~~~~ ~~~~~, ~~~ ~~~ ~~~~~~~~ ~~’~~~~~~~~~~~ ~~~~ sexuels ou culturels. ~~~~ ~~~~~~~~~~~ ~~~ ~~~ ~~~~~~ ~~’~~~~~~~~~, ~~~~~~~~ ~~~~~~ ~~~ ~~~~~~ ~~~~ ~~~ ~~~~~~~~~ ~~’~~~~~~~~, ~~~~~ ~~~~ ~~~~~~~~-~~~, ~~ ~~~~ ~~~~~~~~~, ~~~~ ~~~~~~~~~ ~~~~~ ~~~~ ~~’~~~ ~~~~~~~~ ~~~~ mille fois plus grand.\nCela ~~~~ ~~~~~ ~~~ ~~~~~~ ~~~~~~ ~~~~~ ~~~~, ~~~ ~~~~~~~ ~~~~~~~~~~~~. ~~~ ~~ ~~ ~~~ ~~’~~~~~~~~~~~ ~~~~~~ ~~~~~, ~~~~ ~~~~~ ~~~~ ~~~~~~~ ~~~~~~~~ ~~~~~~~~~. ~~’~~~~~~ ~~~~~~~~ ~~~ pire. Je n’ai ~~~~ ~~~~ ~~~~~. ~~~~~ ~~~ ~~~ ~~~~~ ~~~~~ ~~~ ~~~~~ ~~~~ ~~~ ~~~~~ ~~~~~ ~~~~ ~~~ ~~’~~~~ ~~~~~ ~~~~ ~~~ ~~~~~~~~, ~~~ ~~~~ ~~~~~ ~~’~~~~~~ ~~~~ ~~~~~. Il est vrai ~~~~ ~~~ ~~’~~~~~~ ~~~~~~ ~~~~~~~ ~~~ ~~~~~~~~~~, ~~~~~ ~~~~~~ ~~~~ ~~~~~~, ~~~ ~~~~ ~~~ ~~~~~~~~~~ ~~~ ~~~~~~ ~~~ ~~~~~~~ ~~~~~~ ~~~~~ ~~~~~ ~~~~~~~~~~~~ ~~~~~~ ~~~~~~~’~~~ ~~~ ~~~~~~~~ la queue (ou ~~~ ~~~~~~, ~~~ l’occurrence).\nLe ~~~~~~~~~~ ~~~~~~~ de Super Maschio, ~~~~~~~~~~ ~~~~~~, ~~~~ ~~~~~. ~~~ ~~’~~~ ~~~~~~~~~~ ~~~~~ ~~~~ ~~~~~~~~~~~. ~~~~~~ ~~~’~~~ ~~ ~~~~~~~ ~~~~ ~~~~~~~~~~~~~~ ~~~ ~~~~~ ~~~ trois mâles superbes, ~~~~~~~~~~~ ~~~~~~~~~~~, ~~~ ~~~~~ ~~ ~~~~~ ~~~ ~~~~~~~~~~ ~~~~ ~~~ ~~~~~ ~~~~~~~~~~~ ~~~~ ~~~~~~. ~~~ ~~~~~~ ~~~~ ~~~~~ ~~~~~ ~~~~~ ~~~ ~~~~~~ ~~’~~~~~~~~~~~~~ ~~~~~~~~, ~~~~~~’~~~ ~~~~~~~ ~~~~ obsédés de mon ~~~~~~~ ~~~~ ~~~ ~~~~~~ ~~~~~~~~~~~~~~, ~~~~~~ ~~~~ ~~~~~~~~~~~~ ~~~ ~~~~~~~ ~~~~~~~~, ~~ ~~~ ~~~~~ ~~~ ~~~~ ~~~~ ~~~ ~~~~~ ~~’~~~~~~~~~~ ~~~ ~~~ ~~~~~~~~. ~~’~~~~~~~ ~~~ ~~~~~~~ ~~~~ deux pages. S’il ~~~~~~~~~ ~~~~ ~~~~~~~’~~~ ~~~~~~~ ~~~ ~~~~~ ~~~ ~~~~~~~~~~, ~~~~~ ~~~~~~~~ ~~~~~~~ ~~~~~~~~~~~~~~, ~~~~~~ ~~~~~~ ~~~ ~~~~~~ ~~ ~~~~~ ~~~~~~~~ ~~~ ~~~~~~~~~, ~~~ ~~~~~~~~~ ~~ ~~~~~ ~~~~~~~~~~~~ ~~~ Joyce, de Marguerite ~~~~~~ ~~ ~~~~~ ~~~~~~~~ ~~’~~~~ Ruggiéri…\n6 ~~~~~~~ ~~~ demie. ~~~ ~~~~ ~~~~~ ~~~~ ~~~ ~~~~~~~~~, ~~ ~~~~~~~~~~ ~~~ ~~~~~~~~ ~~~~ ~~~ ~~~~ ~~’~~~ ~~~~~~~, ~~~~ ~~~ que l’on voit, ~~~~ ~~~ ~~~~ ~~’~~~ ~~~~, ~~~ ~~’~~~~~~~ ~~~~ ~~~~~~~~-~~~~~~ ~~~ ~~~ ~~~~~~~~, ~~~~~ ~~ ~~~ ~~~~~~~~~~ ~~~~~ ~~~ ~~~~~ ~~’~~~~~~~~~~~ ~~~~~~~~, ~~~~ ~~~~~ ~~~~~~ ~~~~~~~ ~~~~~~~~~ ~~~~ yeux de tiers (~~~, ~~~~~~~~~~, ~~~ ~~’~~ ~~~ ~~ ~~~~), ~~~~~ ~~~~ ~~~~ ~~~~ ~~~~ ~~~~~~~ ~~~~ ~~~~~ ~~~~~~~~~~~ ~~~ ~~~~~~~~ : ~~~~~~-~~~~~ ~~~~~~~~, ~~~~~ ~~~ ~~~~~, ~~~ ~~~~~ ~~~~ ~~~~~~ entre les branches, ~~~ ~~~ ~~~~~ ~~~ ~~~~~~~~~… ~~~~~ ~~~~ ~~~~~ ~~~~~ ~~~~~~~~, ~~~~~ ~~~ ~~~~~~~~~, ~~~~~~~~~~, ~~~~~~~~~ ~~~~~ ~~~ ~~~~~~~~~~ ~~~ ~~., ~~ ~~’~~~~~~~~. ~~~~~ ~~~ ~~~~~ ~~~~~ ~~~ même aller explorer ~~~~ ~~~~~~~ sacrées…\nObsessionnel ~~~~~, ~~~~~~~~ ~~~ ~~~~~~~~~~ ~~~ ~~~~~~~, ~~~~~ ~~~~~~~~~ ?, ceci :\nQue ~~~~ ~~~~~~~ ~~~~~ ~~~~~~ ~~~~~ ~~~~ Landes\n~~~~~ ~~~ ~~~~, ~~~~~ l’Agenais\n~~~~~~~ lenteur vers Mirande\n~~~~~ ~~~~~~ ~~~~~ ~~~ ~~~~ ~~’~~~ voit…\nInexactement (~~~~~~~~ ~~~~~~ lents ? torpeur, ~~~~~-~~~~~), ~~~~~~~~, ~~~ ~~~~~~.


Kaozeal:krizder - Wikeriadur\nUn dra zo ha ne ya ket gant ar skouerioù tennet eus Emgann Kergidu : n'haller ket lakaat skouerioù eus embannadur 1877 a-wechoù, eus hini 1977 a-wechoù all, evel amañ:\nNe soubljont o fennoù na dirak gourdrouzoù, na dirak krizder, na dirak tennoù ar Republikaned, — (Lan Inizan, Emgann Kergidu 1, Brest, 1877, eil emb. Al Liamm 1977, p. 127.)\nVa gwad a verve dre ma konte an aotrou Krenn fallagriezh ha krizder soudarded ar Republik ... — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 67.)\nMet gwashoc'h zo c'hoazh : me ne lakaan amañ nemet skouerioù eus embannadur 1977, an hini a vez kavet c'hoazh da brenañ ... ha pa welan eo "embannadur 1878" a lenner e kavan ez eus un dra a-dreuz. N'haller ket derc'hel da labourat evel-se. Bianchi-Bihan (kaozeal) 17 Her 2015 da 16:17 (UTC)\nO farsal emichañs ? dre ma oa bet kemmet an daveoù ganin-me d'an 2 a viz Kerzu 2014 : [] hep na vije lâret tra ebet ganeoc'h ! N'hallan ket krediñ e oac'h chomet mut o stadañ em boa kemeret amzer da lakaat holl skouerioù Emgann Kergidu Lodenn 2 en o stumm orin, pezh a gavan ouzhpenn pouezus da ziskouez emdroadur ar yezh a-hed ar c'hantvedoù. Arru eo poent dihuniñ 'vat ! N'haller ket derc'hel da labourat evel-se, mutu ? ya, a-du penn-da-benn ganeoc'h, ur wech ouzhpenn...--Prieladkozh (kaozeal) 17 Her 2015 da 16:47 (UTC)\nN'on ket sur on bet komprenet : pezh ne ya ket eo pa lakaan niverenn ar bajenn eus 1977, ha pa lennan eo hini 1878. Ur gudenn deknikel eo, netra ken. N'haller ket lakaat niverenn ar bajenn an daou embannadur bep taol, en un doare sklaer? Se n'oufen ket ober. Bianchi-Bihan (kaozeal) 18 Her 2015 da 06:21 (UTC)\nPelec'h emañ ar gudenn?[kemmañ]\nPa lenner : Ne soubljont o fennoù na dirak gourdrouzoù, na dirak krizder, na dirak tennoù ar Republikaned, — (Lan Inizan, Emgann Kergidu 1, Brest, 1877, eil emb. Al Liamm 1977, p. 127 : ne gaver ket al linenn el levr, peogwir n'eo ket pajenn embannadur 1977.\nRet e vefe lakaat niverenn ar bajenn reizh, goude hini an embannadur.\nBianchi-Bihan (kaozeal) 18 Her 2015 da 08:15 (UTC)\nEr bajenn gent : ne oa nemet klask un tammig...--Prieladkozh (kaozeal) 19 Her 2015 da 16:48 (UTC)\nSe ne glaskin ket : ne glaskan nemet dastum danvez ha lakaat ma dastumadoù er wikigeriadur, tamm-ha-tamm, labour bloavezhioù, evit an holl a garo... nerzh d'ober traoù all avat n'em eus ket. Bianchi-Bihan (kaozeal) 19 Her 2015 da 17:14 (UTC)\nKompren a ran ; ne rin ket ken ivez...--Prieladkozh (kaozeal) 19 Her 2015 da 17:20 (UTC)\nGwiriañ: o fenn pe o fennoù? Bianchi-Bihan (kaozeal) 19 Her 2015 da 23:15 (UTC)\nDiaes din kompren pelec'h emañ an dalc'h ! Degaset e oa bet "[...] o fennoù [...]" gant boulc'her ar pennad, e gaou siwazh. "[...] ho fenn [...]" eo a gaver en eil embannadur 1902 (Emgann Kergidu/Pennad 07, pajenn 91) hag "[...] o fenn [...]" e-barzh hini 1977 (pajenn 126, evel diskouezet e korf ar pennad-mañ)...--Prieladkozh (kaozeal) 20 Her 2015 da 08:22 (UTC)\nN'eo ket diaes: ma n'eo ket "o fennoù" a zo er skrid ec'h eo bet lakaet dre fazi. Ha ma'z eo ganin n'eo ket gant unan all, ha neuze e vo ret din mont da bardoniñ da Sant Erwan ar Wirionez. Bianchi-Bihan (kaozeal) 20 Her 2015 da 10:40 (UTC)\nN'on ket sur e vije ar chapel en he sav bepred : aesoc'h e vije bet mont da wiriañ el levr a zo ganeoc'h, marteze...--Prieladkozh (kaozeal) 20 Her 2015 da 14:11 (UTC)\nGwir eo : ne soñjer ket ober atav pa vefe ret, pe me bepred ne ran ket. Bianchi-Bihan (kaozeal) 20 Her 2015 da 16:29 (UTC)\nAdtapet diwar « https://br.wiktionary.org/w/index.php?title=Kaozeal:krizder&oldid=211225 »\nKemmoù diwezhañ degaset d'ar bajenn-mañ d'an 20 Her 2015, da 16:29.


Sozialistische Einheitspartei Deutschlands - Wikipedia\nLogo Strollad sokialour unvan Alamagn\nSkritell gant SED, 1950\nSozialistische Einheitspartei Deutschlands, SED (alamaneg a dalvez Strollad sokialour unvan Alamagn) a oa strolad politikel pennañ DDR.\nE miz Ebrel 1946 e c'houlennas ar Soviediz digant izili SPD ha re KPD a oa en tiriad aloubet ganto ma vefe kendeuzet an daou strollad ha ma vefe savet ur strollad marksour-leninour nemetken. Sed penaos e voe krouet SED, an aozañ o vezañ heñvel ouzh hini Strollad komunour URSS,. E penn ar strollad e voe lakaet ar c'homunour Wilhelm Pieck hag ar sokial-demokrat Otto Grotewohl. E penn DDR e voe SED betek diskar moger Berlin e 1989. Kadarnaet e voe e berzh pennañ e bonreizh DDR 1968, ar pezh a badas betek ar 1añ a viz Kerzu 1989.\nDigoradur 11vet Parteitag e Palast der Republik e 1986\nPa voe diskaret DDR e teuas SED da vezañ PDS e 1990, gant ar breutaer Gregor Gysi en e benn. Ar gomunourien na sajvont ket a-du a savas KPD nevez (en:Communist Party of Germany (1990)), ma kemeras perzh Erich Honecker ennañ.\nDa-geñver dilennadegoù 2005 e voe un emglev etre PDS ha WASG (kaset gant Oskar Lafontaine) gant an anv Die Linkspartei («Strollad an tu-kleiz»). An daou strollad a gendeuzas e 2007 hag evel-se e voe krouet Die Linke.\nRoll ar re bet e penn SED[kemmañ | kemmañ ar vammenn]\n21 a viz Ebrel 1946 : kendalc'h kentañ SED. Wilhelm Pieck hag Otto Grotewohl en e benn.\n24 a viz Gouere 1950 : Walter Ulbricht e penn SED.\n3 a viz Mae 1971 : Erich Honecker.\n18 a viz Here 1989 : skarzhet Honecker, Egon Krenz a gemer e blas.\n3 a viz Kerzu 1989 : Egon Krenz a goll e bost.\n↑ Histoire de l’Allemagne, XIX- XX siècle. Le long chemin vers l’Occident, Heinrich August Winkler, Fayard, 2005, ISBN 2213624437, p.571\n↑ L’histoire de l’Allemagne contemporaine, levrenn 2, Gilbert Badia, Messidor-Editions sociales, 1987\nAdtapet diwar « https://br.wikipedia.org/w/index.php?title=Sozialistische_Einheitspartei_Deutschlands&oldid=1976963 »\nKemmoù diwezhañ degaset d'ar bajenn-mañ d'an 6 Meu 2022, da 10:56.


Bae Cinmel - Wikipedia\nTiez war an aod, e Bae Cinmel\nBae Cinmel (Kinmel Bay e saozneg) zo ur gêriadenn en arvor Sir Conwy, e hanternoz Kembre. Emañ etre Y Rhyl, a zo en tu all da Y Foryd, aber ar stêr Clwyd, er reter, hag Abergele, er gornaoueg.\nKresket eo ar gêriadenn diwar ur gar, war linenn Hent-houarn Arvor Hanternoz Kembre. Dont a ra kalz touristed da Vae Cinmel en hañv hag e-leizh a diez-hañv hag a garavanennoù zo war an aod.\nAsambles gant Tywyn, er c’hreisteiz, ez a Bae Cinmel d’ober ur gumuniezh, Bae Cinmel a Thywyn.\nAdtapet diwar « https://br.wikipedia.org/w/index.php?title=Bae_Cinmel&oldid=1746447 »\nKemmoù diwezhañ degaset d'ar bajenn-mañ d'an 19 Ebr 2017, da 17:06.


Trede levr - XXIX - Wikimammenn\nTrede levr - XXIX\n◄ A-enep ar re a zrouk-prezek ar re all Trede levr - XXIX Red eo goulenn nerz digant Doue ha kaout fisians e teuio a nevez he c’hras d’e-omp ►\nNAVED KENTEL WAR-N-UGENT.\nPenaoz e tleer pidi Doue hag he veuli, pa zeu ann enkrez war-n-omp.\n1. — Ann ene mad. — Ra vezo binniget hoc’h hano da viken, va Doue, pa’z eo falvezet d’e-hoc’h e vijenn temptet hag enkrezet. Ne d-ounn ket evit tec’het rak ann demptasion, ha dre-ze ez eo red d’in en em deurel etre ho tivreac’h, evit ma plijo gan-e-hoc’h rei skoaz d’in ha trei va enkrez evit va brasa mad. Emoun breman enn enkrez, o va Doue, ha va c’haloun n’ema ket e stad vad ; va gwall-ioulou a wask ac’hanoun dreist-penn.\nBreman, Tad trugarezuz, na petra livirinn-me d’e-hoc’h ? Beac’h zo war-n-oun e-kreiz ar poaniou, saveteit ac’hanoun er mare-man. Siouaz, setu ema deuet ar mare war-n-oun, evit ma vezo brasoc’h ho kloar, dre ziboania ac’hanoun, goude ma vezinn bet izeleet gan-e-hoc’h.\nPlijet gan-e-hoc’h, Aotrou Doue, rei skoaz d’in, rak petra a oufenn-me da ober, paour evel ma’z ounn ? Da be leac’h ez afenn-me hep-z-hoc’h ? Enn dro-man c’hoaz, Aotrou, grit ma c’houzanvinn hep klemm ; skoazit ac’hanoun, ha n’em bezo aonn e-bed, peger braz-bennag ec’h hellfe beza va enkrez.\n2. — Breman, va Doue, na petra livirinn-me d’e hoc’h e-kreiz va foaniou ? Ra vezo great, Aotrou, ar pez a fell d’e-hoc’h. Gant gwir abek eo ez ounn-me bet enkrezet ha kastizet ; red eo eta e c’houzanvfenn va foaniou. Plijet gant Doue e c’houzanvfenn anezho heb en em glemm, ken na vezo tremenet ar barr-amzer ha ma vezo deuet ann amzer gaer.\nHo tourn holl-c’halloudek a hell kas ann demptasion-man diouz-in, pe dihana terri ann nerz anezhi, evit na vezinn ket trec’het a-grenn gant-hi. Er c’hiz-ze eo hoc’h euz great ken aliez gweach em c’henver-me, va Doue ; c’houi zo va zrugarez. Ann dra-ze a zo ken diez d’in da ober ha ma’z eo eaz d’e-hoc’h-hu, Doue Uc’hel-meurbed, lakaat ann drouk da veza mad evid-oun.\nKenta tra a dle da ober ann ene, pa vez enkrezet gant ann temptasionou, eo en em izelaat hag anaout ne hell netra anezhan he-unan. Goude rak-tal e tle goulenn, gant eur gwir feiz, skoaz digant ann hini a zo he holl nerz. Aotrou, va Doue, saveteit ac’hanoun, rak mont a rann da goll. Doue, mall gant-han, a roio aluzen d’ann ene paour-ze, astenn a rai war-n-ezhan he zourn holl-c’halloudek. Gourc’hemenn a rai d’ar mor ha d’ann avel tevel, ha rak-tal e vezo sioul-meurbed ann amzer.\nHag ar galoun, petra a raio-hi pa vezo gwasket gant ann anken ha gant ann enkrez ? En em deurel etre daouarn ann Aotrou Doue, Tad hon Aotrou Jezuz-Krist, Tad trugarezuz-meurbed, Doue a zic’hlac’har ac’hanomp enn hor poaniou. Rak e-chiz ma hresk gloasiou Jezuz-Krist enn-omp, evel-se ivez e kresk hor frealzidigez dre Jezuz-Krist. Neuze, mar bez hon ene, evel ene Jezuz-Krist, glac’haret bete mervel, mar leveromp evel-d’han ; Va Zad, ra’z ai ar c’halir-man pell diouz-in, neuze ivez e livirimp evel-d-han : Na vezo ket great evel a fell d’in, ra vezo great evel a fell d’e-hoc’h.\nAdtapet diwar « https://br.wikisource.org/w/index.php?title=Trede_levr_-_XXIX&oldid=89320 »\nKemmoù diwezhañ degaset d'ar bajenn-mañ d'an 17 Gou 2016, da 13:04.


Stumm eus an 1 Gwe 2014 da 13:58\nStumm eus an 1 Gwe 2014 da 13:24 (kemmañ)\nStumm red eus an 1 Gwe 2014 da 13:58 (kemmañ) (dizober)\nEr [[yezhoniezh]] e vez implijet an termen '''rummad gerioù kloz''' ([[Saozneg|saoz]]: [[:en:Closed class (linguistics)|''closed word class'']]) evit komz eus ur rummad gerioù ha n'hellheller bezañket ledanaat an niver a c'herioù ennañ a-hed ar wezh.\nDisheñvel diouzh ar gerioù all eo an [[estlammadell]]où dre ma vezont renket a-wezhoù e-touez ar gerioù goullo daoust dezhe bezañ digor odre natur.\nE-touez ar rummadoù yezhaduryezhadurel pennañ renket e-touez ar rummadoù digor e kaver ar [[Ger-mell|gerioù-mell]], ar [[raganv]]ioù, an [[araogenn]]où, ar [[stagell]]où, ar [[Rannig (yezhoniezh)|rannigoùigoù]], h.a.\nIzel eo an niver a c'herioù renket e rummad ar gerioù kloz ha dre ma tennont war-eeun da frammoù diazez ar yezh hec'h-unan ec'h eo kalz diaesoc'h o c'hemmañ a-hed an amzer. Diouzh an tu all avat eo niverus-kenañ ar gerioù renket er [[Rummad gerioù digor|rummad digor]] ha dre ma ne denn ket da ziazezoù frammel pennañ ar yezh e c'hellonthell bezañ kemmet, skarzhet pe ledanaet o niver. E brezhoneg, da skouer, ec'h eo disheñvel an anvioù-kadarn (rummad digor) implijet gant an dud yaouank bet skoliataet er yezh-se diouzh ar re implijet gant o araokidi met heñvel-poch eo chomet an [[araogenn]]où (rummad serr) implijet gante o-daou.\nAdtapet diwar « https://br.wikipedia.org/wiki/Dibar:MobileDiff/1590062 »


Pajenn:Sales - Introduction d’ar Vuez devot.djvu/306 - Wikimammenn\nPajenn:Sales - Introduction d’ar Vuez devot.djvu/306\ntez, ha ma c’husurpont an ofiç hac ar guir eus hon Autrou, oc’h en em emell da varn o nessa. Temerer int, abalamour ar vrassa maliç eus ar pec’het a zepand diouz an intention hac ar santimant eus ar galon, pehini eo ar pez a so cuzet en devaligen evidomp-ni. Temerer int, abalamour ma en deveus peb hini aoualc’h da ober oc’h en em varn e-unan hep antrepreni da varn e nessa : en em varn hon-unan, ha na varnimp quet ar re-all, a so daou dra quen necesser an eil hac eguile evit na vezzimp quet barnet : rac evel ma tifen hor Salver unan ouzomp, an Abostol a c’hourc’hemen eguile, pa lavar ; ma en em varnemp hon-unan, ne vemp quet barnet. Hoguen siouaz ! ar c’hontrol beo a reomp ; rac ne baouesomp oc’h ober ar pez a so difennet ouzomp, o varn hon nessa bep-tro : ha ne reomp jamæs ar pez a so gourc’hemennet deomp, pehini eo en em varn hon-unan.\nRet eo remedia ouz ar jugeamanchou temerer diouz ar pez a so caus d’o ober. Beza ez eus calonou trenq, chuero ha rust naturelamant, pere a rent ivez trenq ha c’huero quement a recevomp hac a zeu, evel a lavar ar Profet Amos, Da geinch ar jugeamant pe ar varnidiguez en huelen c’huero, dre na varnont jamæs o nessa nemet gant rigueur ha gant c’huervder. Ar re-mâ o deveus izom da goueza etre daouarn ur me-\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/306&oldid=118502 »\nKemmoù diwezhañ degaset d'ar bajenn-mañ d'an 7 Eos 2018, da 16:51.